Akta Pendaftaran Adiwira Satu Kesilapan!

Kita sudah biasa dengar jenis-jenis perjanjian atau konvensyen ditandatangani antara negara-negara untuk mencapai matlamat tertentu. Sesetengah dimeterai untuk jaga kepentingan sama ada bersifat dua hala, serantau atau seluruh dunia. Dalam dunia komik sendiri, ada satu perjanjian atau akta yang dimeterai seluruh dunia berkenaan superhero iaitu Akta Pendaftaran Manusia Luar Biasa (Marvel/Civil War) dan Perjanjian Sokovia (Marvel/Captain America: Civil War). Tetapi tidak ramai sedar contoh akta atau perjanjian ini sebenarnya lebih banyak membawa keburukan daripada kebaikan seperti diyakini oleh Tony Stark/Iron Man.

Kebanyakan akta atau perjanjian sebegini melihat perlunya kerajaan atau organisasi seperti Pertubuhan Bangsa-Bangsa Bersatu (PBB) untuk memantau kegiatan superhero atas alasan kuasa mereka merupakan ancaman kepada umat manusia dan tindakan mereka mengundang kemusnahan besar di tempat mereka berada. Atas sebab itu, apabila akta sebegini digubal, adiwira-adiwira ini hanya boleh bertindak bila panel yang dilantik merasakan perlu untuk mereka campur tangan saja. Semua ini dilakukan atas nama keselamatan dan kesejahteraan manusia sejagat.

Satu ironi berkenaan akta atau perjanjian ini ialah penggubal-penggubalnya tidak sedar semua negara tak kiralah kuasa besar atau organisasi serantau mempunyai kepentingan masing-masing. Semua pasti mahu menjaga kepentingan mereka walaupun ini bermakna ia akan membawa kepada manipulasi dan salah guna kuasa. Begitu juga dengan perjanjian atau akta membabitkan orang luar biasa ini. Perjanjian sebegini terdedah kepada manipulasi dan salah guna kuasa di mana sesetengah negara boleh saja menggunakan adiwira-adiwira ini melakukan aktiviti mereka atas nama keselamatan global walaupun itu bermakna melanggar undang-undang antarabangsa dan hak asasi manusia. Kita tak perlu lihat jauh, lihat saja Iron Legion yang dimiliki Iron Man.

Bayangkan sekiranya pihak Amerika mahu menjaga kepentingan mereka di rantau tertentu, mereka boleh saja menggerakkan Iron Legion sebagai senjata utama mereka ke atas mana-mana negara yang menentang hegemoni Uncle Sam atas nama keamanan dunia. Iron Man boleh bantah tetapi harga yang perlu dibayar sama ada dipenjarakan atau benarkan penggunakan Iron Legion walaupun ia sama sekali berlawanan dengan prinsipnya. Walaupun senario ini bersifat imaginasi tetapi lihat saja gelagat kuasa-kuasa besar dunia dan tindakan mereka atas nama keamanan sejagat, satu ironi kan?

Satu lagi ironi berkenaan akta orang luar biasa ini ialah penggubal-penggubal ini lupa akan penjenayah-penjenayah yang dihadapi adiwira-adiwira ini saban hari. Kalau kita ikut logik Vision/J.A.R.V.I.S (Paul Bettany) dalam Captain America: Civil War, satu-satunya konflik dapat dielakkan ialah semua adiwira ini berpindah ke tempat lain atau tidak lagi terlibat dengan aktiviti tersebut. Masalahnya, logik Vision tidak mengambil kira apa tindakan penjenayah ini pasca-pemergian mereka. Pasti ada ruang vakum di mana mereka akan jadi lebih berkuasa sehingga ke tahap menindas orang ramai dan memaksa kerajaan mengikut telunjuk mereka.

Dan ini satu senario yang pasti akan ditolak mentah-mentah oleh semua orang termasuk superhero itu sendiri. Mahu tidak mahu, mereka perlu berlawan dan memastikan kekejaman penjenayah-penjenayah ini ditamatkan sepenuhnya. Jika anda kata akibat senario ini tidak ada, lihat Bolivia pada dekad 80-an. Selepas berlakunya rampasan kuasa di mana rejim terdahulu yang disokong Amerika Syarikat tumbang, rejim berikutnya yang mendapat sokongan kartel-kartel dadah ini mengakibatkan penyeludupan dadah dan rasuah berleluasa. Jika ada yang mahu menentang, maka bersiaplah dikejar pasukan-pasukan pembunuh yang dilatih penjenayah perang Nazi, Klaus Barbie.

Satu lagi aspek kelakar tentang akta atau perjanjian sebegini ialah panel yang dilantik kerajaan yang menentukan apa taktik atau strategi yang digunakan adiwira-adiwira sekiranya mereka perlu berada di lapangan.

Alasan mereka ialah untuk mengelak lebih banyak kerosakan. Tetapi panel-panel ini lupa, mereka tidak berada di lapangan tatkala mengesyorkan semua taktik kepada semua superhero ini. Mereka tidak tahu apa keadaan di luar sana dan risiko bagi setiap tindakan yang diambil. Jika mereka kata situasi tersebut memerlukan campur tangan tentera, persoalannya apakah pihak tentera berkemampuan mengekang ancaman yang bersifat global ini? Dan sekiranya mereka merasakan semua taktik konvensional yang digunakan gagal, apakah mereka mempertimbangkan taktik menghadkan kerosakan termasuk membunuh jutaan orang awam? Sebab inilah taktik yang digunakan anggota Majlis

Keselamatan apabila melihat situasi di New York dalam filem The Avengers iaitu melancarkan serangan nuklear bagi menghapuskan ancaman Loki dan tentera Chitaurinya. Jika Avengers tidak bertindak lebih awal berikutan perlaksanaan akta atau perjanjian ini, maka bilangan populasi New York yang terbunuh pasti meningkat. Dan akibatnya, mana-mana kerajaan yang merangka perjanjian sebegini akan tumbang dan perjanjian ini akan dibakar atau dibakulsampahkan!

Satu lagi impak dari perjanjian sebegini ialah kemunculan lebih banyak penjenayah yang berkuasa luar biasa. Patutnya peranan adiwira dalam komik ialah menghalang aktiviti jenayah dari berlaku. Tetapi seperti yang ditunjukkan Civil War dan Captain America: Civil War, perkara sebaliknya berlaku. Adiwira-adiwira yang berdaftar dengan akta atau perjanjian ini lebih sibuk mengejar adiwira-adiwira yang tidak berdaftar daripada sibuk menangani ancaman sebenarnya. Dan sekiranya ini dibiarkan berterusan, adiwira-adiwira ini yang semakin bosan tidak lagi berjuang atau menyerang organisasi bertanggungjawab mengekang kebebasan mereka beroperasi.

Selain itu, tindakan mereka ini mengakibatkan perjanjian tersebut diragui keberkesanannya. Ini kerana bagi memastikan perjanjian berjaya mencapai matlamatnya, semua adiwira perlu menandatangani dan menerima akta tersebut. Dan itu agak mustahil untuk dicapai kerana tak semua orang akan menerima perjanjian tersebut. Dan jika nak kekang mereka yang tidak berdaftar ini memerlukan usaha yang besar dari segi kewangan, tenaga dan logistik.

Pasti ini akan menjadi satu pembaziran sumber dan menambah keraguan orang ramai terhadap perjanjian ini. Tak perlu lihat jauh, tengok naratif Daisy Johnson/Quake (Chloe Bennet) selepas meninggalkan Strategic Homeland Intervention Logistic Division (SHIELD) pasca-keganasan Hive. Tindakan beliau sebagai adiwira walaupun tidak berdaftar dengan Perjanjian Sokovia menyebabkan ramai melihat perjanjian sebegini satu kegagalan dan membazirkan duit pembayar cukai.

Agak lucu apabila penggubal-penggubal dasar ini mengatakan perjanjian ini sebenarnya membantu menyelamatkan nyawa. Tetapi naifnya mereka melihat dunia dari sudut sempit sebenarnya mengundang lebih banyak kemusnahan dan membawa kepada kejatuhan mereka sendiri.

SUMBER
Breeding, Jordan. (2017). Forces of Geek. Marvel’s Central Problem: The Sokovia Accords. http://www.forcesofgeek.com/2017/04/marvels-central-problem-the-sokovia-accords.html


Mimar Sinan – Arkitek Genius Empayar Uthmaniyah

Mimar Sinan menghasilkan paling kurang 374 buah rekaan bangunan sepanjang hidupnya. Kebanyakan projeknya ini dihasilkan semasa zaman pemerintahan Sulaiman Agung. Namun, beliau juga berpeluang menumpahkan bakti kepada Sultan Selim II dan Sultan Murad III.

Sinan dilahirkan pada tanggal 29 Mei 1489 di Agirnas, Karaman Eyalet, kini Wilayah Kayseri (Caesarea di Cappadocia), Turki. Walaupun sebilangan sejarahwan tidak meyakini bahawa beliau adalah seorang warga Turki, sebilangan penyelidik memperakuinya. Mereka malah menafikan bahawa Sinan adalah orang Armenia ataupun Yunani. Maklumat ini disahkan menerusi sebuah penyelidikan yang dijalankan pada tahun 1935, tahun di mana jasad Sinan digali semula dan tulang-tulangnya dikaji.

Ketika Mimar Sinan masih kecil, beliau sering ikut membantu bapanya yang bekerja sebagai seorang tukang bina. Menurut kisah tradisi, ketika beliau masih belia, Mimar Sinan mendengar berita tentang kunjungan Leonardo da Vinci ke ibu kota pada tahun 1502 dan 1505 Masehi. Seiring peredaran masa, beliau menumpahkan rasa kagum terhadap tokoh Itali itu.

Pada tahun 1512, Mimar Sinan dibawa ke Konstantinopel (Istanbul) dan beliau mula diajar dan dilatih sebagai seorang Janisari. Beliau dilahirkan sebagai seorang Kristian, namun kemudian memeluk agama Islam (menerusi sistem devsirme – satu sistem penukaran agama secara paksa) dan mula berkhidmat sebagai anggota tentera Janisari. Beliau sempat berp3rang bagi pihak Sultan Selim I dalam kempen di Rhodes dan seterusnya di Belgrade.

Pada masa yang sama, beliau turut menimba ilmu seni bina dengan harapan suatu hari nanti beliau berpeluang menghasilkan bangunan-bangunan indah. Kemudian, Mimar bertukar lapangan menjadi kapten infantri, komander yang mengendalikan mesin-mesin p3rang, dan juga ketua arkitek dalam pasukan tentera.

Berikutan pencapaiannya yang hebat dalam lapangan-lapangan tersebut, beliau dinaikkan pangkat menjadi kolonel dalam barisan pengawal peribadi sultan.Dipercayai bahawa sesudah tahun 1520, Mimar menyandang jawatan sebagai salah seorang Janisari bagi Wazir Agung Pargali Ibrahim Pasha, iaitu teman rapat Sultan Suleiman. Kemudian, beliau menjadi pakar pemanah, seorang komander Janisari yang digelar sebagai ‘aga’ dan beliau terlibat dalam banyak pertempuran di Eropah, Timur Tengah dan Parsi.

ARKITEK SULTAN YANG BERSIFAT RENDAH DIRI

Usia Mimar Sinan hampir mencecah 50 tahun semasa beliau dilantik sebagai arkitek diraja. Tidak diketahui siapakah yang bertanggungjawab mencungkil atau menemukan bakatnya dalam lapangan itu. Berkemungkinan besar individu tersebut adalah Ibrahim Pasha yang gemar mengambil tahu tentang kemahiran yang dimiliki oleh para tenteranya. Beliau juga lazim berbual dengan mereka tentang minat masing-masing selain daripada minat yang berkaitan p3rang. Mungkin sahaja pada suatu petang, Pasha pernah bertanya tentang pelan bangunan yang dilukis oleh Mimar semasa sedang berehat di kem p3rang.

Masjid pertama yang direka oleh Mimar Sinan untuk Sultan Suleiman adalah Haseki Hurrem Cami, atau masjid Hurrem Sultan. Kompleks Haseki Hurrem turut merangkumi sebuah medrese (seumpama kolej), imaret (dapur awam), hospital dan sekolah. Mimar Sinan memulakan rekaan masjid tersebut pada tahun 1538M dan menyiapkannya 20 tahun kemudian. Namun, terdapat banyak lagi masjid dan bangunan-bangunan lain yang turut diperintahkan pembinaannya oleh Hurrem dan Sultan Suleiman.

Masjid ini diangap sebagai simbol kekuasaan Empayar Uthmaniyah. Ia siap dibina pada tahun 1557 dan dibuka pada tahun 1558. Kompleks masjid ini kemudiannya menjadi tempat bersemadinya jasad sultan, isterinya, beberapa orang kerabat dan beberapa orang sultan penggantinya. Dalam rekaan seni binanya, Mimar Sinan sering mengaitkan tradisi Byzantine dengan gaya Empayar Uthmaniyah.

Projek Mimar Sinan yang dianggap paling mengagumkan adalah Masjid Suleiman, atau dikenali sebagai Suleimaniye (atau Suleymaniye). Projek ini juga merupakan projek beliau yang paling besar. Kerja-kerja pembinaannya dimulakan pada tahun 1550. Andre Colt pernah menulis tentang masjid ini, “Menerusi pembinaan Suleimaniye, iaitu masjid besar di Istanbul yang dinamakan bersempena Sultan Suleiman, Mimar Sinan mengambil satu lagi langkah menuju kesempurnaan dalam bidang seni bina. Beliau memilih sebuah pelan binaan yang sangat mirip dengan Saint-Sophia, demi, katanya, mengalahkan keindahan seni bina Yunani di tanah mereka sendiri.”

Mimar Sinan juga bertanggungjawab mereka masjid-masjid yang didedikasikan kepada putera dan puteri Uthmaniyah – puteri Mihrimah dan putera-putera seperti Selim, Cihangir dan Mehmet. Antaranya adalah kompleks Sehzade Camii. Pada tahun 1543, putera sulung mereka iaitu putera mahkota Mehmet m4ngkat akibat peny4kit cacar. Walaupun usianya baru mencecah 21 tahun, beliau menjadi sumber harapan Uthmaniyah. Sultan Suleiman pada hakikatnya mempunyai seorang putera yang lebih tua, iaitu Mustafa, puteranya dengan Mahidevran Sultan. Namun, baginda berhasrat menabalkan Mehmet sebagai penggantinya.

Tatkala putera kesayangannya itu m4ngkat, Sultan Suleiman duduk di sisi jen4zahnya selama tiga hari sebelum memperkenankan agar jen4zah tersebut disem4dikan. Sesudah hari pertama berkabung, baginda meminta Mimar Sinan untuk membina sebuah kompleks masjid yang jauh lebih indah berbanding projek-projeknya yang lalu. Kompleks ini turut merangkumi sebuah sekolah, hostel, imaret, medrese dan makam Putera Mehmet. Pembinaannya berlangsung dari tahun 1544 sehingga tahun 1548. Mimar Sinan sangat berpuas hati dengan hasil kerjanya itu dan beliau malah memanggil Sehzade Camii sebagai ‘mahakarya’.

Mimar Sinan juga menyumbangkan seni bina bagi sejumlah sekolah, hospital, istana dan permakaman. Di sebuah daerah di Istanbul yang dipanggil sebagai Besiktas, beliau membina sebuah makam bagi ketua laksamana armada laut Uthmaniyah, iaitu Hayreddin Barbarossa Pasha.

SUMBANGANNYA BUKAN HANYA TERHAD PADA SENI BINA MASJID

Sultan Suleiman sendiri m4ngkat pada tahun 1566, lapan tahun selepas kem4tian isteri kesayangannya, Hurrem. Kem4ngkatannya membawa pengakhiran bagi satu era penting dalam sejarah Uthmaniyah. Walau bagaimanapun, ia sama sekali tidak menutup lembaran yang berkaitan dengan seni bina. Mimar Sinan masih mencurahkan baktinya di zaman pemerintahan Selim II dan seterusnya Murad III.

Sinan juga merupakan seorang penulis yang mengarang tentang seni bina, di mana ia disalin oleh ramai arkitek Uthmaniyah yang lain. Beliau memulakan kariernya sebagai arkitek pada pertengahan usia, namun beliau berupaya menyumbangkan begitu banyak seni bina.Beliau sempat menghasilkan rekaan bagi sejumlah masjid, jambatan dan bangunan-bangunan lain di Eropah Selatan.

Antara lain termasuklah Jambatan Mehmed Pasa Sokolovic yang masyhur, iaitu jambatan yang terletak di Sungai Drina, Visegrad. Jambatan tersebut didedikasikan untuk Sokollu Mehmet Pasha, salah seorang individu paling berpengaruh dalam Empayar Uthmaniyah pada kurun ke-16. Pada tahun 2007, jambatan tersebut dimasukkan ke dalam Senarai Tapak Warisan Dunia UNESCO.

NAMA BAIKNYA KEKAL ABADI

Mimar Sinan merupakan arkitek bagi 92 buah masjid besar dan 52 buah masjid kecil. Selain itu, beliau turut menyumbangkan rekaan bagi 7 buah seminari, 22 buah kompleks makam, 3 buah rumah sakit mental, 35 buah istana dan rumah agam, 17 buah fasiliti kesihatan, 57 buah kolej, 46 buah rumah tumpangan, 48 buah dewan mandi, 17 buah dapur awam, 8 buah jambatan dan banyak lagi binaan lain. Sentuhannya yang sangat sofistikated membuatkan Mimar Sinan kadangkala disetarakan dengan Michelangelo.

Mimar Sinan meninggal dunia pada tanggal 17 Julai 1588. Usianya ketika menghembuskan nafas terakhir adalah 98 tahun dan sultan yang memerintah Empayar Uthmaniyah pada masa itu adalah Murad III, putera Selim II. Sinan dikebumikan di makam yang direka oleh beliau sendiri. Dengan perkenan khusus daripada sultan, beliau dikebumikan berhampiran dengan makam Sultan Suleiman dan Hurrem, terletak betul-betul di luar tembok Masjid Suleimaniye.

TERJEMAHAN:

Natalia Klimczak. (9 Jun 2016). Mimar Sinan – A Genius Architect for the Ottoman Empire. Ancient Origins. https://www.ancient-origins.net/history-famous-people/mimar-sinan-genius-architect-ottoman-empire-006052


JAXA: Agensi Angkasa Jepun

NASA bukan satu satunya agensi angkasa yang wujud atas planet Bumi ni.

Ada banyak lagi agensi angkasa yang ada kemampuan melancarkan roket dan menghantar satelit atau prob atau stesen cerapan di orbit rendah dan orbit tinggi untuk tujuan kajian saintifik.

JAXA sebagai contoh adalah agensi angkasa Jepun yang mengendali misi saintifik orbital. Tumpuan utama mereka adalah cerapan cuaca lautan Pasifik sebagai usaha membentuk sistem amaran awal taufan bagi sektor perkapalan dan penerbangan. Satelit mereka mencerap perubahan atmosferik lautan Pasifik sebilang masa dan memberikan laporan kajicuaca kepada segmen perkapalan dengan tepat. Satelit kaji cuaca mereka seperti Himawari-8 dan Himawari-9. Tau tak siapa yang bina satelit ni? Mitsubishi Electric bhai. Syarikat yang buat peti sejuk dan penyaman udara dekat pejabat kome tu.Satelit cerapan cuaca ini dikendalikan oleh JMA. Ya betul Jepun bina satelit sendiri sementara orang Malaysia bergaduh pasal dobi dan bulan.

Selain cerapan cuaca mereka juga menyelidik perubahan arus lautan dan perubahan suhu lautan bagi melihat impak perubahan suhu kepada jumlah pembiakan ikan yang menjadi sumber makanan utama penduduk Jepun. Data yang mereka dapat, banyak membantu nelayan laut dalam Jepun dalam menentukan lokasi perikanan yang tinggi hasilnya.

Oh Jepun juga punyai beberapa satelit cerapan solar yang memantau aktiviti suria, stesen cerapan sinar xray dan radio astronomi yang terletak di orbit. Satelit cerapan infra merah,solar,xray dan radio ini merangkumi program seperti HINODE, AKARI, HISAKI, SUZAKU,HAKUCHO,TENMA dan GINGA sekadar menyebut beberapa nama program kendalian mereka.

Mereka pun telah menghantar beberapa prob ke Bulan untuk tujuan pemetaan permukaan dan mencari lokasi yang mempunyai kebarangkalian terdapat sumber air mentah yang telah beku dan mencerap medan magnetik Bulan melalui misi HITEN,KAGUYA dan SELENE.

Selain Bulan, JAXA juga mengendali misi planetari yang mana mereka dah hanyar prob jelajah ke Marikh, dan juga beberapa objek samawi seperti asteroid dan komet.

Oh dan kebanyakan prob dan satelit dan teleskop angkasa Jepun ini dilancarkan oleh roket H-IIA mereka sendiri yang dibina oleh Mitsubishi Heavy Industries.

Yep. Roket2 Jepun adalah buatan Mitsubishi dan sejak ia mulai digunakan untuk menghantar satelit ke orbit pada tahun 2001,roket H-IIA ni gagal sekali saja. Pelancaran ke 35 baru je dibuat bulan Ogos lepas dekat tapak pelancaran Tanegashima.

Itu baru cerita pasal Jepun.

Kita tak sentuh India,Peranchis,Russia..hell sedangkan Iran yang syiah tu pun nak bikin roket hantar satelit sendiri. Sebenarnya

Kat Malaysia…?

Nasib ada abang Izmirov Yaminovich dan ramai lagi jurutera dan saintis angkasa yang mahu jadikan Malaysia – a space faring nation.

Bukan jadi negara bodoh yang cakap pasal bumi datar ada sheol yahudi dan bulan tu bebola gas dajjal dan matahari tu 30km je…….. Bukan sembang dasar ke timur pakai air liur.

So buka sikit mata dan minda. Dekat atas Bumi ni bukan semua program angkasa adalah kendalian NASA je. Sedangkan kat ISS tu pun ada modul habitat dan makmal yang dikendali JAXA.

Kau ingat Amareka je power.

sekain.


Ulang Tahun Reformasi Protestan

Hari ini ialah ulang tahun ke-500 peristiwa Reformasi Protestan (“Protestant Reformation”). Bukan nak suruh korang sambut, cuma peristiwa itu memberi kesan yang cukup besar terhadap perkembangan sejarah Eropah bahkan perkembangan sejarah dan tamadun manusia.

Reformasi Protestan bermula pada 31 Oktober 1517, apabila seorang paderi berbangsa Jerman bernama Martin Luther bertindak menampal pamphlet berjudul “95 Theses” pada pintu gereja All Saints’ Church di Wittenberg, Saxony. Dalam pamphlet tersebut, Luther mengemukakan 95 hujah mengapa beliau menganggap amalan dan kepercayaan Katolik sudah menyeleweng daripada ajaran Bible yang murni.

Luther sebenarnya cuma nak mengajak bishop-bishop setempat untuk berdebat. Zaman itu tiada Facebook atau Twitter, jadi Luther terpaksa buat posting secara manual dan ditampalkan di depan pintu gereja. Kalau ada FB cuma perlu menaip dan tag diaorang saja. Di luar jangkaan Luther, 95 Theses telah menjadi tular dan mendapat perhatian daripada Charles V, Holy Roman Emperor.

Ketika itu, Saxony dan keseluruhan Eropah Barat menganut Kristian mazhab Katolik yang berada di bawah autoriti Pope dan naungan Holy Roman Emperor. Charles V bimbang tindakan Luther akan mengancam autoriti Pope dan dia sendiri, maka Luther dihukum sesat dan ajarannya diharamkan sama sekali.

Namun bara api yang dinyalakan oleh Luther gagal dipadamkan, malah merebak ke seluruh Eropah. Di Switzerland, tokoh seperti John Calvin dan Huldrych Zwingli memperjuangkan reformasi melalui mazhab Calvinist. Di England terlahirnya mazhab Anglican. Mereka semua ini mempunyai matlamat yang sama untuk menentang (“protest”) autoriti Katolik, maka mereka digelar sebagai “Protestant”.

Akibat daripada Reformasi Protestan, negeri-negeri Jerman di bawah naungan Holy Roman Emperor telah berpecah kepada kem Katolik dan kem Protestan. Perang antara Katolik dan Protestan berlangsung sehingga tahun 1648 apabila negeri-negeri Jerman diberi kebebasan untuk menganut ajaran Protestan menerusi perjanjian “Peace of Westphalia”. Maka bermulalah proses sekularisasi di Eropah di mana Pope tidak lagi berhak untuk bercampur tangan dalam urusan agama dalam sesebuah negara.

Dan disebabkan oleh anutan yang sama, negeri-negeri Jerman Protestan ini mula melihat mereka sebagai satu entiti yang bersatu, maka terbentuklah negara bangsa Jerman yang terasing daripada Austria (juga berbahasa Jerman) yang bermazhab Katolik.

Dan disebabkan oleh perbezaan pegangan, England dan Belanda (Protestan) menjadi musuh Sepanyol (Katolik), dan armada laut Sepanyol ditewaskan oleh England pada tahun 1588. Belanda dan England menjadi kuasa laut terunggul di dunia.

Dan sebilangan besar penganut Protestan daripada England (seperti Puritan) melarikan diri ke Amerika Utara dan mendirikan jajahan bernama New England, dan New England akan menjadi asas kepada negara bernama Amerika Syarikat kelak.

Andaikan sekiranya Luther tidak menampal 95 Theses pada hari ini, 500 tahun yang lalu, sejarah dunia akan berubah.

Kalau tiada reformasi Protestan, maka tidak akan wujud Jerman. Tiada Jerman, maka tiada Perang Dunia Pertama. Tiada Perang Dunia Pertama, maka tidak akan wujud Hitler. Tiada Hitler, maka tidak akan berlaku Holocaust. Tiada Holocaust, maka tidak akan wujud Israel. Tiada Israel, maka tiada masalah Palestin. Kalau tak wujud Jerman maka tak wujud kereta automobil (yang dicipta di Mannheim). kalau tak wujud kereta maka tiada keperluan terhadap petroleum. Kalau tiada keperluan terhadap petroleum maka Pak Arab tak kaya. Kalau Pak Arab tak kaya maka tiada bangunan mewah-mewah di Mekkah. Kalau tiada bangunan mewah-mewah maka harga umrah tak jadi mahal.

Kalau tiada reformasi Protestan, maka tak wujud Belanda. Kalau tak wujud Belanda maka Nusantara tak akan berpecah kepada Malaysia dan Indonesia, atau kemungkinan besar Melaka akan terus dijajah oleh Portugis buat beberapa ratus tahun lagi, seperti Macao. Dan kemungkinan bahasa antarabangsa hari ini ialah Bahasa Sepanyol. Kalau tiada Belanda, Afrika Selatan tidak akan dijajah. Kalau Afrika Selatan tak pernah dijajah maka Elon Musk tak akan lahir. Kalau tiada Elon Musk maka tiada Tesla.

Kalau tiada reformasi Protestan, maka orang England tak berhijrah ke Amerika, maka tak wujud George Washington. Tak wujud Washington maka tak wujud Amerika Syarikat. Tak wujud Amerika Syarikat maka tak wujud Hollywood, NASA, iPhone, Coca-Cola, McD, Starbucks atau Donald Trump.

Semua itu adalah rentetan daripada satu tindakan Luther yang kecil: menampal pamphlet. Walaupun nampak kecil, ia memberi impak yang begitu besar kepada sejarah manusia.

Jadi jangan memandang rendah kepada “the power of action”. Dengan keberanian bertindak, Luther telah mengubah sejarah.


Majikan Perlu Bertanggungjawab Pada Pekerja Asing

Daripada 21 hingga 25 Mei, Malaysia dihidangkan dengan penularan tempatan tinggi kerana warga asing.

Sepanjang lima hari tersebut, penularan keseluruhan ialah 408 kes positif.

75.7 peratus ialah warga asing. Jika ditolak semua kes-kes import, purata penularan tempatan hanya 11 orang sehari (lingkungan +0.15% sehari).

Maka masalah Malaysia sekarang ialah warga asing.

Jika diteliti cara hidup, selama ini golongan warga asing menikmati kelebihan dan manfaat perumahan.

Mereka kalau dibayar gaji RM1,000 sekalipun masih boleh hidup di rumah sewaan RM2,000 sebulan.

Disebabkan 10 orang duduk di tempat yang sama, sumbangan sewa hanya RM200 seorang.

Tetapi manfaat ini telah menjadi kelemahan utama mereka. Hidup dalam berkumpulan besar sebegini terbukti mem4kan diri.

Kepentingan warga asing dalam negara ini tidak boleh dinafikan.

Mereka yang datang untuk mencari rezeki telah menemui tempat dalam beberapa sektor, terutamanya sektor pembersihan dan pembinaan.

Semasa berdepan dengan koronavirus, hanya 247 tapak pembinaan sahaja sudah kembali beroperasi pada 9 Mei dan mematuhi piawaian operasi ditetapkan Kementerian Kerja Raya (Hazwan, 2020).

Sebanyak 2,830 tapak telah dibuat lawatan untuk pemantauan dan 70 tapak diberikan amaran kerana tidak mengikut piawaian (dan dua lagi diarahkan tutup).

Sembilan hari kemudian lapan tapak lagi gagal patuhi piawaian keselamatan (Zubir, 2020).

Dalam tempoh ini pemeriksaan telah naik dua kali ganda, membuatkan jumlah keseluruhan yang gagal mematuhi ialah 150 tapak. Dan 3,603 tapak masih belum operasi.

Corak yang boleh difahami dari sini ialah banyak yang sama ada enggan atau tidak dapat mematuhi piawaian.

Maka pada 25 Mei, Kementerian Kesihatan Malaysia mengesahkan kewujudan satu kluster baharu yang melibatkan Tapak Pembinaan Kuala Lumpur Kedua (Huda, 2020).

Ruang sempit telah diumumkan sebagai punca penyumbang – dan penjarakan sosial pun sedang diteliti.

Inilah sebab penularan memuncak, sekaligus menyukarkan kemenangan negara dalam perjuangan menentang koronavirus.

Para majikan perlu bertanggungjawab kerana statistik sebegini memustahilkan rancangan keluar daripada Perintah Kawalan Pergerakan Bersyarat.

Warganegara Malaysia telah berkurangan dalam penularan harian, membuktikan disiplin dari segi penjarakan sosial dan resam baharu.

Tetapi bukan warganegara semestinya tidak arif dalam situasi semasa. Entahnya koronavirus pun tidak difahami.

Mungkin buat masa sekarang ia belum mengapa-apakan rakyat. Tetapi kalau kluster ini berpunca di sektor peruncitan, tentu sekali rakyat akan terkesan sekali.

Sebelum perkara ini jadi, majikan perlulah bertanggungjawab. Tidak perlu tunggu arahan rasmi baru bertindak. Semua buruh warga asing perlu dikuarantinkan dan majikan perlu membiayai kos saringan.

Realiti bahawa warga asing mudah diganti tidak boleh diambil kesempatan. Mereka pun manusia juga. Setakat ini Kementerian Kesihatan telah mendapati kewujudan tiga kluster:

Semua kes positif daripada ketiga-tiga kluster ini didominasi 53 warga Bangladesh dan diikuti 41 warganegara India, 38 wargengara Indonesia, 37 wargangara Myanmar dan sebagainya.

Malaysia sedang mengamalkan pendekatan “vigorous testing” untuk memastikan tiada orang terlepas.

Tanggungjawab sosial diutamakan, pada ketika negara boleh sahaja menghalau semua warga asing untuk menanggung nasib sendiri. Tetapi Malaysia masih memberikan bantuan dan rawatan.

Maka jika perusahaan perniagaan inginkan PKPB ditamatkan, tanggungjawab sosial perlu digiatkan lagi.

RUJUKAN:

Hazwan, F. (2020, Mei 9). Hanya 9 peratus tapak pembinaan patuh SOP. Berita Harian. Retrieved from https://www.bharian.com.my/berita/nasional/2020/05/686875/hanya-9-peratus-tapak-pembinaan-patuh-sop

Huda, H. (2020, Mei 25). Covid-19: Kluster baharu Tapak Pembinaan Kuala Lumpur 2. Sinar Harian. Retrieved from https://www.sinarharian.com.my/article/84893/KHAS/Koronavirus/Covid-19-Kluster-baharu-Tapak-Pembinaan-Kuala-Lumpur-2

Zubir, S. (2020, Mei 18). Lapan tapak pembinaan gagal patuhi SOP. Sinar Harian. Retrieved from https://www.sinarharian.com.my/article/84085/BERITA/Nasional/Lapan-tapak-pembinaan-gagal-patuhi-SOP


Membalas Surat Terbuka Di Portal ISMA Mengenai Industri Permainan Video

Saya
merujuk kepada sebuah rencana, yang dimuatnaik di portal ISMA bertarikh 25
April yang lepas bertajuk “E-Games: Apakah YB Syed Saddiq hanya kisahkan
duit?”. Terlebih dahulu saya ingin menyatakan dengan ikhlas kekaguman saya
terhadap penulis yang nampaknya benar-benar mengambil berat terhadap keadaan
dan masa depan pemuda di Malaysia. Cuma ingin saya tekankan di sini, yang
rencana tersebut terhasil dari pemahaman yang kurang mendalam tentang permainan
video dan industri yang dibangunkan di sekelilingnya.

Hujah yang dibawa berat sebelah, hanya mengambil contoh yang buruk sahaja, tanpa mengambil kira pandangan keseluruhan industri permainan video. Maka yang terhasil adalah rencana dengan perspektif yang sempit yang memberi pandangan dan gambaran tidak lengkap terhadap industri yang saya minati dan hormati ini. Jadi, saya terpanggil di sini untuk membalas rencana tersebut, secara berilmiah, agar pembaca dapat menilai dengan adil, dan membentuk satu sintesis hujah yang sejati.

1)
Anxiety dan Depression disebabkan oleh platform maya?

Di sini penulis mengambil kenyataan dari buku Lost Connections karya Johann Hari. Idea Johann Hari pada dasarnya boleh diterima. Yang kononnya kadar “anxiety” dan “depression (kemurungan)” di dunia semakin meningkat dengan kewujudan media sosial dan hiburan yang berteraskan platform maya.

Tapi jika kita mengambil pandangan dari pakar
psikologi terkemuka, jawapan yang anda akan temui adalah pelbagai.[1]
Peningkatan kes kemurungan merupakan sesuatu yang membelenggui psikiatri di
seluruh dunia, namun masih belum ada satu jawapan yang jelas bagi menjelaskan
puncanya.

Jika ditanya kepada ramai pakar, mereka akan mengatakan yang kemurungan ini disebabkan oleh ketidakseimbangan kimia dalam badan. Tapi bukan itu sahaja, menurut pakar lagi, banyak lagi faktor yang perlu diambil kira. Seperti kesihatan badan, penggunaan bahan terlarang, genetik, personaliti dan banyak lagi yang masing-masing boleh menyumbang kepada kemurungan. [2]

Jadi amatlah tidak adil hendak mengatakan kewujudan platform maya khususnya permainan video menyumbang kepada peningkatan kemurungan. Lagipun buku Johann Hari bukanlah satu bentuk kajian yang boleh diterima mengikut disiplin ilmu perubatan. Lebih-lebih lagi dengan kredibiliti penulis itu yang pernah terpalit dengan skandal plagiarisme dan kenyataan yang sering dibuat-buat.[3]

2)
Permainan Video Satu Bentuk Pengganti Palsu bagi kehidupan yang bermakna

Mengambil petikan dari buku Johann Hari, sekali lagi penulis memberi hujah yang permainan video direka dengan “level” ataupun tahap-tahap palsu bagi memberi kepuasan kepada pemain, dan memberi satu rasa pencapaian kepada pemain sehingga pemain terlupa untuk mencapai sesuatu yang sebenar di luar sana.

Saya bersetuju dengan hujah itu. Memang permainan video direka dengan tahap (ataupun “level”) bagi memberikan rasa pencapaian kepada pemain bertujuan untuk memastikan permainan itu terus dimainkan. Tapi perlu saya beritahu di sini, yang kenyataan itu hanya terpakai, pada permainan video atas talian sahaja.

Majoriti permainan video pada masa kini direka dengan jalan cerita dan plot yang menarik bagi memastikan pemain kekal bermain dan tidak semata-mata bergantung kepada rekaan sahaja. Plot, rekabentuk dan juga grafik merupakan tiga intipati penting dalam pembikinan sesuatu permainan video. [4] Rekaan tahap ataupun “level” hanyalah sedikit cebisan di bawah bahagian rekaan itu sendiri dan tidak menggambarkan keseluruhan permainan video.

Pada dasarnya, permainan video hanyalah satu bentuk hiburan. Sama sahaja seperti filem dan juga televisyen. Cuma yang membezakannya adalah nilai interaktiviti yang ada pada permainan video itu sendiri.

Kita boleh berhujah yang nilai interaktiviti itulah yang meresap manusia dalam dunia palsu yang disediakan permainan video. Yang membuatkan anak muda kita khayal tanpa tujuan. Tapi sebenarnya, nilai interaktiviti itu jugalah yang menjadikan permainan video satu bentuk hiburan yang lebih bermanfaat berbanding filem dan juga televisyen.

Ada banyak kajian dari pakar-pakar terkemuka yang menunjukkan permainan video boleh meningkatkan kemahiran berfikir, kemahiran sosial dan juga kemahiran menyelesaikan masalah.[5] Jadi tidak hairanlah jika kita melihat pihak tentera Amerika Syarikat sendiri menggunakan permainan video popular Starcraft sebagai satu modul latihan kepada pegawai mereka.[6] Permainan video juga sesuai digunakan sebagai simulasi dan alat bantu mengajar, seperti mana yang dilakukan oleh permainan video popular, Assassin’s Creed dalam mengajar murid tentang sejarah mesir purba.[7]

Di akhirnya walaupun saya bersetuju dengan kenyataan permainan video itu sebagai satu bentuk pengganti palsu, tapi ia bukanlah pengganti dari kehidupan yang bermakna. Tapi sebaliknya ia menjadi pelengkap dan menambahkan lagi kualiti agar kehidupan itu lebih bermakna dari yang sedia ada.

3)
Permainan video adalah aktiviti sia-sia tanpa sumbangan kepada masyarakat.

Sekali lagi ingin saya tekankan di sini, seperti yang sebut di atas, bermain permainan video bukanlah suatu aktiviti yang sia-sia. Selain daripada meningkatkan keupayaan kognitif pemain serta meningkatkan kemahiran sosial, penulis perlu sedar bahawa permainan video merupakan satu industri. Ya, permainan video adalah satu industri yang bernilai lebih dari seratus billion dollar.[8]

Apabila membicarakan tentang industri, kita tidak boleh bercakap dari segi penggunanya sahaja. Kita perlu bercakap dari segi pembangun, penerbit, pereka cipta, pengarah, wartawan, penjual, dan ramai lagi sehinggalah membawa kepada pengguna. Industri permainan video itu sendiri besar, merangkumi pelbagai profession dan memberi sumbangan yang sangat besar dalam ekonomi sesebuah negara.

Data menunjukkan, di United Kingdom sahaja, industri permainan video sebenarnya lebih besar  berbanding filem, muzik dan juga televisyen[9]. CEO Netflix sendiri mengakui yang pencabar terdekatnya adalah permainan video, bukannya pesaing yang lain. [10] Ini semua menunjukkan yang industri permainan video menyumbang bukan sahaja kepada masyarakat, malah kepada negara.

Sumbangan itu tidak terhad dari segi ekonomi semata-mata. Perlu diingatkan yang industri permainan video berkembang seiring dengan perkembangan teknologi. Permainan video pertama yang dihasilkan sebenarnya direka bagi menguji kemampuan komputer PDP-1, yang merupakan perintis komputer peribadi.[11] Begitulah yang terjadi seterusnya, apabila industri permainan video menjadi semakin maju, industri komputer pun turut sama ikut serta, berkembang seiring.

Kini industri permainan video menjadi antara penyumbang terbesar dalam penyelidikan kepintaran buatan (A.I), dan juga teknologi realiti maya (V.R) yang kini mula digunakan dalam industri pembuatan. Kesemua ini mampu dilakukan kerana ketekuhan dan kegigihan pemain industri permainan video yang tidak pernah lekang dengan semangat inovasi mereka bagi menghasilkan permainan video yang lebih berkualiti setiap hari.

Ingin saya ceritakan sebuah kisah yang berlaku di Poland, ketika lawatan Presiden Obama ke sana. Di akhir lawatan, Obama menerima hadiah, sebuah permainan video, The Witcher 2: Assassins of Kings. Obama sendiri memuji permainan video tersebut, mengatakan ia sebagai bukti kecekalan dan keteguhan rakyat Poland sendiri. Lihatlah, apabila permainan video sendiri boleh menjadi bukti kepada kehebatan sesebuah negara.[12]

4) Kita tidak perlu menyertai
industri permainan video?

Kita sudah letakkan dua hujah di sini bahawa permainan video sebenarnya merupakan satu aktiviti yang berfaedah dan memberikan banyak manfaat kepada pemainnya. Selain itu industrinya juga bukan setakat menyumbang dalam ekonomi negara, malah menyumbang kepada kemajuan teknologi sejagat.

Penulis rencana tersebut mungkin akan mempersoalkan yang mereka yang bermain permainan video tidak semestinya akan terlibat dalam industri. Tapi anda semua perlu ingat, majoriti pemain besar industri permainan video ketika ini adalah, pemain permainan video pada asalnya.

Kita ada Satoshi Tajiri yang bermula dari pemain permainan video arked, berubah kepada penulis dan kolumnis yang mengulas industri permainan video, sehinggalah beliau menjadi pencipta kepada francais yang digemari kanak-kanak di seluruh dunia, Pokemon. [13] Kita juga ada Andrew Wilson, yang dulunya adalah penggemar permainan video, dan kini mengepalai antara syarikat permainan video terbesar di dunia, Electronic Arts.[14]

Ini semua jelas menunjukkan yang minat bermain permainan video merupakan antara faktor penting yang menjamin kejayaan dalam industri bernilai beratus billion dollar ini. Jadi bagaimana orang nak minat kalau nak main pun tak boleh? Nak promosi melalui e-sukan pun tak boleh?

Tapi kenapa industri permainan video? Kenapa bukan industri lain?

Pembaca dan penulis perlu sedar, yang industri permainan video adalah industri yang baru lagi. Ia masih belum ada dominasi yang jelas dari mana-mana negara. Tak ada maknanya Trump nak buat sekatan di atas permainan video yang dihasilkan di negara luar semata-mata nak melindungi industri permainan video Amerika Syarikat.

Lihat sahajalah industri permainan video sekarang. Negara yang kurang dikenali seperti Poland dan Slovakia pun berjaya menembusi pasaran antarabangsa menempatkan diri mereka sebagai pemain utama global. [15] Dan Malaysia sebenarnya mempunyai kemahiran dan kemampuan yang lebih dari cukup untuk menceburkan diri dalam industri permainan video.

Tidak mahukah kita, rakyat Malaysia untuk menjadi antara pemain utama dalam satu industri? Kehebatan kita dalam Animasi 3D sendiri pun sudah cukup membuktikan yang kita sebenarnya sudah mampu bertapak dalam industri permainan video. Tahukah anda, ramai rakyat Malaysia ketika ini bekerja di luar negara sebagai pembangun dan pembikin permainan video?

Antaranya Wan Hazmer, yang merupakan bekas Ketua Pembangun Final Fantasy XV. Wan Hazmer kini sudah pulang ke Malaysia, membangunkan syarikatnya sendiri,Metronomik dan bakal melancarkan permainan videonya sendiri yang turut mendapat liputan dari Playstation. [16]

Penutup

Jelaslah, industri permainan video adalah satu platform yang sangat sesuai untuk negara kita ceburi. Dengan kemahiran dan tenaga kerja yang saya rasa sangat mahir dan berkemampuan untuk menghasilkan permainan video berkualiti tinggi, mendominasi industri permainan video ini bukanlah sesuatu yang mustahil. Yang penting usaha dan sokongan kerajaan dalam memastikan peluang ini dapat diambil dan dimanfaatkan sebaik mungkin.

Dan saya lihat, penganjuran E-Sukan ini merupakan antara langkah pertama yang bagus bagi memastikan permainan video mendapat liputan yang meluas dikalangan rakyat Malaysia. Dan apabila lebih ramai yang bermain permainan video, lebih ramai yang akan meminatinya dan secara tidak lansung bakat-bakar baru akan muncul merancakkan lagi industri permainan video di Malaysia ini.

Seterusnya saya berharap pihak kerajaan dapat memberi bantuan secara lansung kepada syarikat-syarikat permainan video di Malaysia, selain dari menumpukan perhatian kepada E-Sukan sahaja. Dengan itu, barulah E-Sukan dan juga industri permainan video di Malaysia ini akan berkembang menjadi pemain global.

Rujukan

Batchelor, J. (2018, December 18). Global games
  market value rising to $134.9bn in 2018. Retrieved from
  Gamesindustry.biz:
  https://www.gamesindustry.biz/articles/2018-12-18-global-games-market-value-rose-to-usd134-9bn-in-2018

Giordano, C. (2015, August 18). The Holy Trinity
  of Gaming: Story, Graphics and Gameplay. Retrieved from Binder Bits:
  http://www.binderbits.com/blog-1/2015/8/18/the-holy-trinity-of-gaming-story-graphics-and-gameplay

Harding, A. (2018, July 18). Satoshi Tajiri: The
  Man Behind Pokémon. Retrieved from Switchaboo:
  https://switchaboo.com/2018/07/19/satoshi-tajiri-the-man-behind-pokemon/

Hazmer, W. (2019, April 10). No Straight Roads
  Pits Rock Against EDM Later This Year. Retrieved from Playstation.Blog:
  https://blog.us.playstation.com/2019/04/10/no-straight-roads-pits-rock-against-edm-later-this-year/

Isabela Granic, A. L. (2014). The Benefits of
  Playing Vidoe Games. American Psyhcologist, 67-68.

Jowet, J. (2018, Jun 4). What is depression and
  why is it rising? Retrieved from The Guardian:
  https://www.theguardian.com/news/2018/jun/04/what-is-depression-and-why-is-it-rising

Loguidice, B. (2015, September 3). The genesis of
  PC gaming: the PDP-1 and Spacewar! Retrieved from PC Gamer:
  https://www.pcgamer.com/the-genesis-of-pc-gaming-the-pdp-1-and-spacewar/

O’Carroll, L. (2011, September 14). Johann Hari
  apologises over plagiarism and hands back Orwell prize. Retrieved from
  The Guardian: https://www.theguardian.com/media/2011/sep/14/johann-hari-apologises-orwell-prize

Parson, J. (2019, Januari 3). Video games are now
  bigger than music and movies combined. Retrieved from Metro UK:
  https://metro.co.uk/2019/01/03/video-games-now-popular-music-movies-combined-8304980/

Patches, M. (2019, Januari 17). Netflix says
  Fortnite is bigger competition than HBO or Hulu. Retrieved from Polygon:
  https://www.polygon.com/2019/1/17/18187400/netflix-vs-fortnite-hbo-hulu-competition

Ranna Parekh, M. M. (2017, Januari 1). What is
  Depression? Retrieved from American Psychiatric Association:
  https://www.psychiatry.org/patients-families/depression/what-is-depression

Rocherfort, S. d. (2018, Februari 14). Assassin’s
  Creed Origins’ Discovery Tour lets the beauty of Egypt shine. Retrieved
  from Polygon:
  https://www.polygon.com/2018/2/14/17008318/assassins-creed-origins-discovery-tour-impressions

Schreier, J. (2014, March 6). Obama Isn’t Really
  Into His Copies of The Witcher 2. Retrieved from Kotaku:
  https://kotaku.com/obama-isnt-really-into-his-copy-of-the-witcher-2-1585337392

Slager, J. (2012, July 1). Starcraft Game Added
  To Military Officer Training Curriculum, Offers Realistic Leadership
  Simulation. Retrieved from Duffel Blog:
  https://www.duffelblog.com/2012/07/starcraft-game-added-to-officer-training-curriculum-offers-realistic-leadership-simulation/

Totilo, S. (2010, June 20). The Unexpected Gamer
  Who Runs EA. Retrieved from Kotaku:
  https://kotaku.com/the-unexpected-gamer-who-runs-ea-5568591

Workman, D. (2019, February 3). Top Video Games Exports   by Country. Retrieved from Worlds’ Top Exports:   http://www.worldstopexports.com/top-video-games-exports-by-country/

NOTA KAKI:

[1] (Jowet, 2018)

[2] (Ranna Parekh, 2017)

[3] (O’Carroll, 2011)

[4] (Giordano, 2015)

[5] (Isabela Granic, 2014)

[6] (Slager, 2012)

[7] (Rocherfort, 2018)

[8] (Batchelor, 2018)

[9] (Parson, 2019)

[10] (Patches, 2019)

[11] (Loguidice, 2015)

[12] (Schreier, 2014)

[13] (Harding, 2018)

[14] (Totilo, 2010)

[15] (Workman, 2019)

[16] (Hazmer, 2019)


Dato’ Onn Jaafar: Tokoh Nasionalis Tanah Melayu

Nama Dato’ Onn bin Jaafar tidak asing lagi dalam sejarah tanah air kita, terutamanya apabila berbicara berkenaan tokoh-tokoh nasionalis Melayu zaman pra-kemerdekaan negara. Dalam penulisan pendek ini, penulis akan berbicara berkenaan biografi ringkas tokoh nasionalis ini dan juga berkenaan tokoh-tokoh pemimpin negara dan tokoh sarjana dalam kalangan ahli keluarga besar mereka.

Tokoh yang dilahirkan pada tanggal 1895 di Johor Bahru ini merupakan anak ketiga kepada pasangan Dato’ Jaafar bin Hj. Muhammad iaitu Menteri Besar Johor pertama dengan isterinya yang bernama Rugayah Hanim, seorang wanita berbangsa Turki Kaukasan. Oleh itu, Onn berdarah kacukan Melayu Bugis-Turki Kaukasan dari jurai kedua-dua belah ibu bapanya.

Onn dijadikan anak angkat oleh Sultan Ibrahim al-Masyhur, Sultan Johor ketika itu dan dihantar belajar ke England. Sekembalinya beliau ke tanah air, beliau menuntut pula di Maktab Melayu Kuala Kangsar, Perak. Beliau kemudiannya berkhidmat di bawah kerajaan Johor pada zaman kolonial British dan zaman pendudukan tentera Jepun dengan pelbagai jawatan dan jabatan. Beliau juga pernah bekerja sebagai wartawan dan pengarang di sebuah syarikat akhbar dan majalah tempatan.

Selepas tentera Jepun berundur dari Tanah Melayu, semangat nasionalisme rakyat Tanah Melayu semakin membara terutamanya selepas pihak British mengumumkan pelaksanaan dasar Malayan Union. Pada awal tahun 1946, Dato’ Onn telah menubuhkan Pergerakan Melayu Semenanjung Johor. Pada bulan Mac tahun tersebut, puluhan perwakilan persatuan Melayu dari seluruh Tanah Melayu menyertai Kongres Melayu pertama yang bertempat di Padang Sultan Sulaiman, Kuala Lumpur. Dalam kongres tersebut, persepakatan termeterai dengan cadangan penubuhan satu pertubuhan Melayu yang menentang dasar Malayan Union.

Akhirnya pada bulan Mei 1946, ketika berlangsungnya Kongres Melayu ketiga di Istana Besar Johor Bahru, Pertubuhan Kebangsaan Melayu Bersatu (PEKEMBAR / UMNO) telah ditubuhkan dengan Dato’ Onn sebagai presiden pertamanya. Ketika beliau memimpin UMNO juga, Sultan Ibrahim Johor telah melantiknya sebagai Menteri Besar Johor yang ketujuh menggantikan abang seibunya. Penulis akan ceritakan berkenaan ahli keluarganya selepas ini.

Perjuangan UMNO menentang pelaksanaan dasar Malayan Union berjaya apabila pihak British terpaksa memansuhkan pelaksanaan dasar tersebut dan Persekutuan Tanah Melayu berjaya dibentuk pada tahun 1948. Pada tahun 1951, Dato’ Onn melepaskan jawatannya sebagai Menteri Besar Johor untuk memberi perhatian pada kepimpinannya dalam UMNO. Pada tahun yang sama juga, beliau telah dilantik oleh pihak Bristish sebagai Ahli Hal Ehwal Dalam Negeri dalam kabinet Sistem Ahli Tanah Melayu bagi melatih rakyat tempatan menerajui hal ehwal pentadbiran kerajaan. Beliau juga menggalas tanggungjawab sebagai Pengerusi Lembaga Kemajuan Kampung dan Perusahaan (RIDA) atau sekarang dikenali sebagai Majlis Amanah Rakyat (MARA).

Dato’ Onn cuba mengusulkan keahlian UMNO dibuka untuk rakyat Tanah Melayu bangsa lain tetapi usul tersebut ditolak. Akhirnya beliau meletak jawatan sebagai presiden UMNO dan tempatnya digantikan oleh Tunku Abdul Rahman Putra al-Haj. Selepas itu, beliau menubuhkan pula Parti Kemerdekaan Malaya (IMP) yang membuka keahliannya untuk semua rakyat Tanah Melayu pelbagai bangsa, namun partinya itu kurang mendapat sambutan. Pada tahun 1954, beliau menubuhkan sebuah lagi parti politik bernama Parti Negara dan bertanding dalam pilihanraya pertama Persekutuan Tanah Melayu pada tahun 1955 tetapi kalah.

Pada tahun 1959, Dato’ Onn menang bertanding dalam pilihanraya persekutuan di kawasan Kuala Terengganu Selatan dan berkhidmat sebagai Ahli Parlimen sehinggalah beliau menghembuskan nafas terakhirnya pada awal tahun 1962 kerana serangan jantung. Beliau dikebumikan di Perkuburan Islam Mahmoodiah, Johor Bahru. Tamat cerita ringkas berkenaan perjalanan hidup dan karier politik beliau.

Sekarang, berbicara berkenaan keluarga besar Dato’ Onn. Apa yang menariknya ialah beliau dikelilingi oleh keluarga tokoh pemimpin dan tokoh sarjana. Sepertimana yang telah dinyatakan tadi, ayahnya sendiri, Dato’ Jaafar merupakan Menteri Besar Johor yang pertama (1886-1919), bahkan beliau masih memegang rekod sebagai Menteri Besar Johor paling lama pernah berkhidmat setakat ini iaitu selama 33 tahun.

Tapi sebelum itu, ketika zaman pentadbiran Temenggung Daeng Ibrahim, ayah saudara sebelah bapa kepada Dato’ Jaafar iaitu Abdullah bin Muhammad Tahir atau lebih dikenali sebagai Encik Long Menteri merupakan menteri yang berkhidmat di bawah Temenggung Daeng Ibrahim. Apabila Encik Long Menteri meninggal dunia, jawatan tersebut kosong dalam tempoh yang lama sebelum jawatan Menteri Besar Johor diwujudkan dan Dato’ Jaafar dilantik sebagai Menteri Besar Johor pertama. Negeri Johor adalah negeri di Tanah Melayu yang paling awal mewujudkan jawatan tersebut yang kemudiannya diikuti oleh negeri-negeri Tanah Melayu yang lain.

Dato’ Onn dilantik sebagai Menteri Besar Johor yang ketujuh (1947-1950) ketika beliau masih memimpin parti UMNO. Sebelum itu, dua orang abang sebapanya, seorang abang seibunya dan seorang sepupunya pernah menjawat jawatan yang sama. Dua orang abang sebapanya itu ialah Dato’ Abdullah bin Jaafar dan Dato’ Mustapha bin Jaafar yang merupakan Menteri Besar Johor ketiga (1923-1928) dan keempat (1928-1931).

Bapa mereka, Dato’ Jaafar pernah berkahwin dengan lima orang wanita iaitu Aishah, Wan Emon, Maimunah, Rugayah Hanim dan Selamah. Hasil perkahwinan tersebut, melahirkan 15 orang anak iaitu 3 orang anak dengan Aishah termasuklah Dato’ Mustapha, 2 orang anak dengan Wan Emon termasuklah Dato’ Abdullah, seorang anak dengan Maimunah, 8 orang anak dengan Rugayah Hanim termasuklah Dato’ Onn, dan seorang anak dengan Selamah. Jadi Dato’ Onn mempunyai 14 orang adik-beradik sebapa.

Selepas Dato’ Mustapha bersara, sepupu sebelah ayah mereka iaitu Dato’ Abdul Hamid bin Yusof bin Hj. Muhammad dilantik sebagai Menteri Besar Johor kelima (1931-1934). Apabila Dato’ Abdul Hamid meninggal dunia ketika dalam perkhidmatan, abang seibu kepada Dato’ Onn iaitu YAM Ungku Abdul Aziz bin Ungku Abdul Majid dilantik menggantikannya sebagai Menteri Besar Johor keenam (1935-1947). Oleh itu, daripada Menteri Besar Johor pertama sehingga keenam kecuali kedua, mereka semua ahli keluarga Dato’ Onn.

Baik, sepertimana Dato’ Jaafar, salah seorang isterinya iaitu Rugayah Hanim yang juga merupakan ibu kepada Dato’ Onn juga pernah berkahwin beberapa kali sebelum itu dan melahirkan ramai zuriat pada setiap perkahwinannya tersebut.

Perkahwinan pertama Rugayah Hanim adalah dengan adinda kepada Sultan Abu Bakar Johor iaitu Ungku Abdul Majid ibni Temenggung Daeng Ibrahim. Hasil perkahwinan tersebut melahirkan dua orang anak iaitu Ungku Abdul Aziz bin Ungku Abdul Majid iaitu Menteri Besar Johor keenam seperti yang telah dinyatakan di atas tadi, dan seorang lagi ialah Ungku Abdul Hamid bin Ungku Abdul Majid iaitu bapa kepada Allahyarham Prof. Diraja Dr. Ungku Abdul Aziz, seorang tokoh sarjana dan negarawan yang banyak menyumbang jasa dalam bidang pendidikan, ekonomi dan kebajikan negara. Anaknya pula iaitu Tan Sri Dr. Zeti Akhtar Aziz merupakan satu-satunya mantan Gabenor Bank Negara wanita setakat ini.

Setelah suami pertamanya meninggal dunia, Rugayah Hanim berkahwin pula dengan seorang berketurunan Arab Hadramaut-Yamani yang berhijrah ke Singapura, bernama Syed Abdullah bin Syed Mohsin al-Attas. Perkahwinan tersebut melahirkan Syed Ali bin Syed Abdullah al-Attas yang juga merupakan bapa kepada Allahyarham Prof. Dr. Syed Hussein Alatas dan Tan Sri Prof. Dr. Syed Muhammad Naquib al-Attas, kedua-dua mereka merupakan tokoh sarjana negara yang tidak perlu diperkenalkan lagi. Anak-anak mereka berdua pula seperti Prof. Dr. Syed Farid bin Syed Hussein Alatas, Dr. Sharifah Munirah binti Syed Hussein Alatas dan Prof. Dr. Syed Ali Tawfiq bin Syed Naquib al-Attas juga merupakan tokoh-tokoh sarjana yang amat disegani. Senang cerita, ramai dalam kalangan keluarga al-Attas mereka merupakan tokoh-tokoh sarjana negara yang terkemuka.

Apabila Syed Abdullah al-Attas menceraikan Rugayah Hanim, Rugayah Hanim berkahwin pula dengan Dato’ Jaafar bin Hj. Muhammad dan hasil perkahwinan tersebut melahirkan seramai lapan orang anak termasuklah Dato’ Onn sendiri. Jadi, Dato’ Onn mempunyai seramai 11 orang adik-beradik seibu. Keseluruhannya, beliau mempunyai seramai 17 orang adik-beradik kandung iaitu 7 orang daripada mereka sebapa sahaja, 3 orang seibu sahaja dan tujuh orang seibu sebapa.

Tidak terhenti di situ, sepertimana yang kita semua maklum, salah seorang anak kepada Dato’ Onn iaitu Tun Hussein bin Onn merupakan Perdana Menteri Malaysia ketiga (1976-1981) dan terkenal dengan gelaran Bapa Perpaduan dalam sejarah Malaysia. Salah seorang anak Tun Hussein pula iaitu Datuk Seri Hishammuddin bin Hussein merupakan menteri kabinet yang berkhidmat di pelbagai kementerian kerajaan persekutuan sejak tahun 1995 sehingga kini. Beliau juga pernah memegang jawatan sebagai Naib Presiden UMNO.

Kesimpulannya, ramai dalam kalangan ahli keluarga besar Dato’ Onn Jaafar merupakan tokoh pemimpin dan tokoh sarjana yang memberi sumbangan besar pada agama, bangsa dan negara. Bak kata pepatah, “Kalau asal benih yang baik, jatuh ke laut menjadi pulau.” Walaupun lahir dalam keluarga elit dan bangsawan, Dato’ Onn lebih mementingkan perjuangan bangsa dan negara daripada harta kekayaan. Salah seorang cucu saudaranya, Datuk Mohamed Abid pernah berkata, ketika Dato’ Onn meninggal dunia, dalam akaun banknya cuma tinggal wang sebanyak RM 300 sahaja dan RM 30 dalam simpanan sakunya.

Perjuangan Dato’ Onn Jaafar dan tokoh-tokoh pejuang kemerdekaan yang lain wajarlah diambil iktibar, dikenang dan dihargai, kerana tanpa usaha perjuangan mereka, kita tidak dapat mengecapi nikmat kemerdekaan dan keamanan negara pada hari ini. Bagi mereka yang beragama Islam, sama-samalah kita sedekahkah al-Fatihah dan doakan kesejahteraan roh-roh mereka, semoga ditempatkan dalam kalangan hamba-hamba-Nya yang diredhai.

M.A Fawzi Mohd. Basri, “Datuk Jaafar Haji Mohamad, Menteri Besar Johor yang Pertama, 1886-1919,” Jebat, Bil. 2, 1972/73, hlm. 1-6, UKM.

Mehmet Ozay & Ekrem Saltik, “The Myth and Reality of Rukiye Hanim in The Context of Turkish Malay Relations (1864-1904), “Journal of Humanity and Society (Insan & Toplum),” 5(9), Jun 2015, hlm. 55-74.

Aidil Farina Omar & Azmul Fahimi Kamaruzaman, “Konteks Historiografi Syed Muhammad Naquib al-Attas,” Jurnal Tuah, Vol.1, 2020, hlm. 24-40, KUIM.

“Dato’ Onn Dies, Tengku Orders A State Funeral,” The Straits Times, 20 Januari 1962, hlm. 1, dari laman web rasmi Agensi Kerajaan Singapura NewspaperSG, https://eresources.nlb.gov.sg.

“Remembering Onn Jaafar,” dalam laman web akhbar The Star online, 10 Mei 2006, dirujuk pada Ogos 2021, https://www.thestar.com.my/nation/2006/05/10/remembering-onn-jaafar.

“Presiden UMNO Pertama, Dato’ Onn Jaafar,” artikel dalam laman web rasmi UMNO, dirujuk pada Ogos 2021, https://umno.org.my/presiden/datuk-onn-jaafar/.

Temubual online penulis dengan pengkaji sejarah Johor, Dang Ku Puteri yang juga waris Panglima Perang Dapat bin Panglima Perang Besar Daeng Mohd. Salleh. Panglima Perang Dapat merupakan adik beradik seibu dengan Dayang iaitu nenda kepada Dato’ Jaafar Muhammad.


Mentaliti Menghina Bangsa Sendiri Adalah Mentaliti Penjajah – Frantz Fanon

Frantz Fanon di dalam buku beliau berjudul “Black Skin, White Masks”, ada membentangkan berkenaan hasil kajian psikologi pasca kolonialisme. Hasil kajian tersebut membuat kesimpulan bahawa sesebuah kaum yang pernah dijajah oleh kuasa kolonial dan berjaya menempuhi era tersebut akan kembali menjadi ‘kuasa kolonial’ yang pernah menjajah mereka.

Fanon berpendapat bahawa wujud ketikanya di dalam era pasca kolonial sesebuah bangsa yang pernah ditindas para kolonial, mereka kembali menindas bangsa mereka sendiri.

Ini adalah hasil doktrinisasi dan pengaruh tuan kolonial mereka, kerana penindas pasca kolonial ini diumpamakan oleh Fanon sebagai “hamba yang diberi ehsan makan semeja dengan tuan kolonial mereka”. Fanon menggunakan kes bangsa Afrika yang ditindas ketika era apartheid.

Apabila spesis ini bebas dari diperhambakan, minda di bawah sedar mereka merasakan bahawa mereka cenderung memiliki sifat, budaya, amalan, cara hidup malah ada yang merasakan mereka memiliki genetik ‘superior being’ berbanding orang lain yang sebangsa dengannya.

Ia menceritakan bagaimana kolonialisme mempengaruhi cara sesebuah kaum yang ditindas berfikir, bagaimana ‘inferiority complex’ disemai dan bagaimana melalui sifat perkauman, sesebuah bangsa itu kemudiannya menjadi penindas kepada bangsanya sendiri.

Bahasa-bahasa self hate, bahasa-bahasa kesat, perumpamaan-perumpamaan dengan konotasi negatif digunakan terhadap penindas pasca kolonial ini ke atas bangsa mereka sendiri tanpa sedar (atau sengaja).

Buku beliau yang berjudul “The Wretched of the Earth” menggunakan contoh bagaimana ‘internalised racism’ meresap ke dalam kalangan kaum asal Afrika yang menggunakan kekerasan ke atas kaumnya sendiri sebagai manifestasi kekecewaan kerana dikuasai penjajah apartheid ketika itu.

Idea inilah yang seringkali digunakan oleh golongan borjuis di dalam sesebuah bangsa bagi menzahirkan keinginan mereka menguasai bangsa sendiri, pasca kolonial.

Bangsanya sendiri yang tergolong di dalam golongan proletar cuba dilemahkan supaya terus akur dengan kedudukan terbawah di dalam strata masyarakat. Proletar teramai ini yang mesti dicucuk hidungnya untuk mengakui bahawa bangsanya tidak mampu dan lemah serba serbi semuanya bagi memastikan borjuis terus menerus mengawal dan menguasai di zaman pasca kolonial.

Bagaimana? Dejavu dengan Melayu hari ini kan?


Lelaki Ini Memakan Garfu Emas Sehingga Ke Kucing Hidup-Hidup

Tipikal kalau sudah makan banyak, maka bersedialah melihat orang tersandar di kerusi macam ular sawa. Tetapi bagi lelaki ini, dia mempunyai selera makan yang luar biasa sehinggakan orang takut meninggalkan haiwan peliharaan mereka bersamanya. Mereka bimbang lelaki bernama Tarrare ini akan menjadikan kucing atau anjing sebagai sajian makan malamnya…

Tidak diketahui identiti sebenar Tarrare tetapi dia dilahirkan di Lyon pada 1772. (Bondeson, 2004; Gould dan Pyle, 1966) Sejak kecil lagi, dia dikatakan sudah mempunyai selera makan yang besar dan luar biasa. Mengikut rekod Jurnal Fizikal dan Perubatan London, Tarrare dikatakan berupaya makan suku daging lembu bila menginjak usia remaja.

Disebabkan tidak berupaya memberinya sejumlah besar makanan diperlukan, keluarganya memilih mengusir Tarrare dari rumah sekaligus memaksanya hidup di jalanan. Bila sudah berada di luar, dia terpaksa menc.uri dan menyelongkar tong-tong sampah untuk mendapatkan makanan.

Tetapi lama-kelamaan, Tarrare sedar bakatnya itu boleh digunakan sebagai satu bentuk persembahan dan meraih pendapatan. Untuk itu, dia memilih menyertai kumpulan pertunjukan dan menjadi aksi pemanas badan kepada penonton sebelum melihat persembahan utama. Bagi menarik perhatian mereka, Tarrare dicabar makan apa saja termasuk flin, gabus dan sejumlah besar buah epal.

Namun begitu, pekerjaannya itu diteruskan apabila dia pulang ke rumah. Mengikut laporan Dr Pierre-Francois Percy yang memeriksanya, Tarrare dikatakan mampu makan haiwan peliharaan seperti kucing dan anjing dalam satu-satu masa.

Dalam satu pemerhatiannya, dia meng.oyak dan meng.eluark.an isi perut seekor kucing hidup-hidup, m.inu.m da.rahn.ya sebelum men.guny.ah dagingnya sebelum m.luda.h keluar bulu-bulu haiwan berkenaan. Dan dalam satu laporan yang lain, Tarrare berupaya makan belut hidup-hidup dengan mengg.ig.it kepala sebelum menelannya tanpa perlu mengunyah. (Bondeson 2004)

Di sebalik selera makan dan jumlah makanan yang besar, dia hanya mempunyai berat 45 kg semasa menyertai Tentera Revolusi Perancis. Selepas menyertai tentera, dia hanya diberi catuan makanan yang terhad, satu masalah bagi orang yang mempunyai selera makan yang tinggi. Ini memaksanya melakukan tugas-tugas tertentu sebagai tukaran kepada mendapatkan catuan makanan tambahan.

Bagaimanapun, itu masih tidak mencukupi sekaligus mendorongnya menyelongkar tandas dan tong-tong sampah. Dan ini memberi idea kepada pihak ten.te.ra untuk menggunakan bakatnya itu sebagai perisik. Caranya ialah dia menelan sebuah kotak kayu yang mengandungi sepucuk sampul surat agar dapat disampaikan kepada tawanan-tawanan tentera Perancis yang ditahan di perbatasan.

Sebaik saja ia dikeluarkan menerusi kaedah buang air besar dan mesej sampai kepada mereka, surat tersebut akan dimakan semula bagi mengelakkan ia diketahui pihak musuh.

Begitupun, eksperimen ini tidak menjadi apabila pihak Prussia menahannya hasil laporan penduduk tempatan kerana Tarrare tidak fasih bertutur Bahasa Jerman. Sebaik ditahan, dia dipenjarakan semalaman sebelum akhirnya mendedahkan apa yang berlaku. Tetapi sebaik kotak kayu itu berjaya dikeluarkan, pihak Prussia terkejut mesej yang kononnya dokumen penting Perancis hanya sekadar helah semata-mata.

Mengikut rancangan mereka, Tarrare sepatutnya dikenakan hukuman gantung sampai m.a.ti. Tetapi pada saat akhir, komander tentera Prussia mengarahkan ia dibatalkan sebaliknya mengarahkan dia dip.u.kul sebelum dilepaskan ke sempadan Perancis. Tarrare dibawab ke seuah hospital di Soultz dan bimbang dikerah kembali menyertai tentera, dia merayu kepada doktor yang merawatnya, Percy untuk mengenalpasti apa yang menimpa dirinya. (Bondeson, 2004)

Percy mencuba pelbagai jenis terapi rawatan untuk memulihkan masalah selera makan luar biasa pesakitnya itu termasuk opium dan tembakau tetapi gagal. Malah, Tarrare pernah mencuba makan sejumlah besar telur rebus untuk mengurangkan selera makannya tetapi tidak berhasil. Kerana terlalu lapar, dia kadang-kadang dikesan minum da.r.ah yang digunakan untuk pesakit lain atau menikmati mayat di rumah m.ay.at.

Melihat kepada semua ini, tidak hairanlah apabila kes kehilangan seorang kanak-kanak berusia 14 bulan dilaporkan, ramai mengesyaki Tarrare sebagai suspek utama. Justeru, sebagai langkah keselamatan, dia diusir keluar dari hospital dan kembali hidup di jalanan. (Bondeson, 2004)

Empat tahun selepas itu, Tarrare kembali dimasukkan ke hospital di Versailles dan disahkan menghidap penyakit tuberkulosis. Tetapi dia percaya penyakitnya itu berpunca akibat tindakannya menelan sebuah garfu emas bertahun-tahun sebelumnya. Tidak lama selepas itu, Tarrare mengalami cirit-birit yang teruk dan meninggal dunia pada 1798 semasa berusia 26 tahun.

Bagaimanapun, ramai pakar bedah enggan membedahnya atas alasan reputasi Tarrare yang menakutkan sebelum ini termasuk dakwaan menelan seorang kanak-kanak. Tetapi doktor yang merawatnya di Versailles, Dr M. Tessier merasa ingin tahu bagaimana pesakitnya itu boleh makan dalam satu jumlah yang besar dan masih merasa lapar. Lantaran itu, beliau mengarahkan proses bedah siasat dijalankan walaupun tidak dipersetujui pakar-pakar bedah lain.

Hasil laporan bedah siasat mendapati Tarrare mempunyai esofagus yang besar dan membawa mana-mana objek yang ditelannya terus masuk ke dalam perut. Selain itu, badannya turut dipenuhi dengan nanah dan mempunyai pundi hempedu, hati dan perut yang besar. Perutnya itu bukan saja berupaya mengisi sebahagian besar rongga abdomen malah turut diliputi dengan ulser. (Bondeson, 2004) Bagaimanapun, garfu yang dikatakan itu tidak ditemui sama sekali.

RUJUKAN:

Gould, G.M dan Pyle, W.L. (1966). Anomalies and Curiosities of Medicine. Blacksleet River.
Bondeson, Jan (2004), The Two-Headed Boy, and Other Medical Marvels. Cornell University Press. Halaman 276, 278-279.

Felton, J. (2021). The Man Who A.t.e Everything, From C.a.ts To Human C.orps.es (And Possibly A Child). IFLScience.

NOTA KAKI:

1. Percy ialah seorang pakar bedah dan doktor tentera Perancis. Merupakan pencipta jenis baru ambulans yang membenarkan pihak ten.te.ra yang membawa keluar tentera yang cedera atau sakit ke hospital dan beg perubatan bagi pasukan perubatan medan. Pernah berkhidmat sebagai doktor tentera semasa Revolusi Perancis dan angkatan perang Empayar Perancis yang diterajui Napoleon.


Kenapa Rakyat Jepun Pilih Hutan Aokigahara Untuk Bnuh Diri?

Kira-kira 1,100 dahulu, negara matahari terbit digegakgempitakan oleh letusan Gunung Berapi Fuji (paling terkini berlaku pada 1707 M). Laharnya tersebar jauh berbatu-batu. Sebahagiannya mengubah rupa bumi menjadi hutan belantara yang berkeluasan 13 batu persegi, dikenali sebagai Hutan Aokigahara. Hutan ini terletak di sebelah barat Gunung Fuji.

Sejak sekian lama, masyarakat tempatan melihat Hutan Aokigahara sebagai sebuah tempat yang keramat. Menurut legenda, ia kononnya menjadi persemayaman naga dan dewa-dewi air. Sememangnya, rupa kejadian Hutan Aokigahara cukup indah – ia kaya dengan pepohonan yang besar lagi tinggi. Akar-akarnya berselirat nan memikat. Batu-batuannya diselimuti lumut sambil gua-guanya pula mengujakan.

Tarikan Hutan Aokigahara menggamit kunjungan ramai, baik daripada kawasan setempat mahupun dari kejauhan. Namun, bukan semua yang datang ke sana berkongsi tujuan yang sama. Rata-rata mereka yang menjejakkan kaki ke Hutan Aokigahara cuma punyai dua maksud; sama ada mahu menamatkan riwayat hidup sendiri ataupun melihat bekas-bekas tinggalan mereka yang melakukan hal sedemikian.

Keadaan ini membuatkan Hutan Aokigahara lebih dikenali sebagai salah satu lokasi pilihan untuk membu.nuh diri. Purata bilangan mereka yang membu.nuh diri di sini mencecah lebih 100 orang setahun, angka yang hanya dapat ditandingi oleh Jambatan Gerbang Emas di San Francisco.

Jumlah kes bu.nuh diri yang tinggi di Aokigahara mencerminkan keruncingan yang dialami negara Jepun. Menurut Pertubuhan Kesihatan Sedunia, kadar bu.nuh diri di Jepun adalah 25.8 per 100,000 orang, sekali gus menjadikannya negara yang mempunyai kes bu.nuh diri paling tinggi di antara kesemua negara maju lain.

Berbalik kepada Hutan Aokigahara, ia telah lama dikaitkan dengan legenda-legenda rakyat yang sedikit gelap. Sebahagiannya menyatakan yang hutan ini menjadi tempat pembu.angan orang-orang tua. Amalan sebegini disebut sebagai ubasute, di mana warga ditinggalkan di tempat-tempat terpencil sehingga ma.ti seorang diri – sama ada kebu.lur, dehidrasi, atau dimakan binatang bu.as.

Legenda-legenda gelap sebegini kemudian meresap ke dalam budaya popular sebagaimana Barat dengan dongengan Grimm Bersaudara. Pada tahun 1960 misalnya, sebuah novel berjudul Kuroi Jukai (Samudera Hutan Hitam) nukilan Seicho Matsumoto mengisahkan tentang pasangan kekasih yang membu.nuh diri di Aokigahara.

Sedekad kemudian, hutan tersebut semakin kerap muncul dalam pelbagai medium – novel, filem, dan drama televisyen. Kesemuanya mencirikan Aokigahara sebagai latar tempat berlakunya kejadian bu.nuh diri.

Keadaan ini mengundang kesan yang menggusarkan; secara tidak langsung Aokigahara dipopularkan sebagai lokasi bu.nuh diri yang romantis. Hari ini, kehadiran media sosial bagaikan mencurah gasolin ke dalam api dan ibarat menabur garam pada luka.

Dua tahun lepas misalnya, seorang Youtuber bernama Logan Paul mengunjungi Hutan Aokigahara sambil merakam dan memuat naik video yang memaparkan jasad mangsa bu.nuh diri yang baru sahaja terkujur kaku beberapa jam lalu. Wajah mang.sa memang dikaburkan. Namun, jasadnya terpampang jelas sekali gus menayangkan pada dunia sisi pilu Hutan Aokigahara.

Sebelum video tersebut diturunkan kerana menerima ke.caman hebat (Paul dikri.tik kerana menunggang kejadian bu.nuh diri ini demi meraih populariti), ia sempat menarik 6 juta tontonan.  Dalam erti kata lain, Paul secara tidak langsung ‘mempromosikan’ Hutan Aokigahara.

Ramai pelancong mula berkunjung ke sana dan meminta penduduk tempatan menunjukkan lokasi ma.yat-ma.yat mang.sa bu.nuh diri. Tentunya hal ini kurang disenangi masyarakat setempat kerana bagi mereka, ia sesuatu yang sensitif.

Bagi mengurangkan angka bu.nuh diri di Aokigahara, banyak papan tanda digantungkan di laluan masuk. Antaranya memaparkan tulisan, “Ingatlah, nyawa anda adalah karunia indah yang dihadiahkan daripada ibu bapa anda” dan “Mintalah bantuan polis sebelum anda putuskan untuk bu.nuh diri”.

Ramai juga sukarelawan pemban.teras kejadian bu.nuh diri yang membuat rondaan di Hutan Aokigahara tanpa mengenal siang malam. Semuanya demi menyelamatkan walau satu nyawa sebelum terlambat.

Pengusaha kedai dan penduduk setempat juga prihatin untuk tidak membiarkan mana-mana individu masuk ke dalam hutan berkenaan dengan membawa niat membu.nuh diri. Kyochi Watanabe misalnya, tidak canggung memujuk mereka sepanjang lapan tahun berada di sana, yang adakalanya cukup dengan mainan muzik dari teratak kecilnya yang terletak di hujung hutan.

Usaha sebegini mungkin kecil jika dilihat daripada sudut individu. Namun, siapa tahu keprihatinan dan kesedaran sebegini mampu mengalihkan tanggapan terhadap Hutan Aokigahara daripada lokasi bu.nuh diri nombor wahid kepada destinasi rekreasi yang menenangkan. “Nothing is too small to know, and nothing is too big to attempt.”

TERJEMAHAN
Joanna Gillan. (16 September 2020). The Aokigahara Forest of Japan: Many Enter, But Few Walk Out Alive. Ancient Origins.


Chester Bennington Dan Dimensi Depresi

Sejak kematian penyanyi utama Linkin Park, Chester Bennington ramai yang membincangkan tentang isu kemurungan (depression). Walaupun kematiannya masih lagi dipersoalkan – sama ada dibunuh atau bunuh diri, depresi dalam hidup Chester Bennington memang berlaku.

Memetik kata-katanya dalam sebuah temuramah pada tahun 2009;

“This is just who I am, this is what I write about, what I do, and most of my work has been a reflection of what I’ve been going through in one way or another.”

Chester sendiri akui ciptaan asal lagunya adalah inspirasi dari kehidupannya – depresi.

Di sini saya lebih menggunakan kata pinjam ‘depresi’ berbanding ‘kemurungan’ kerana perkataan asal depresi adalah unik untuk menerangkan jenis atau tahap kemurungan yang kronik, manakala ‘kemurungan’ sekiranya diterjemahkan boleh membawa maksud yang berbeza-beza, contohnya ‘moody’, ‘sadness’, ‘feeling down’.

Sekiranya kita meninjau kehidupan yang dilalui oleh Chester, agak sukar sekali kita membayangkan seorang yang begitu popular dan kaya masih lagi terperangkap dalam depresi. Jadi untuk lebih jelas kita memahami konteks depresi ini mengikut Beck’s Cognitive Model, depresi menjadikan seseorang itu memandang negatif terhadap :

Mengikut apa yang dikaji oleh pengkaji psikologi yang khusus dalam bidang depresi ini, depresi itu membentuk perspektif yang negatif akhirnya menjurus kepada kehilangan motivasi.

Mari kita meninjau kembali satu lirik lagu “Heavy”, antara lagu yang baru dikeluarkan pada tahun ini (2017) oleh Linkin Park (feat. Kiiara)

I don’t like my mind right now
Stacking up problems that are so unnecessary
Wish that I could slow things down
I wanna let go but there’s comfort in the panic
And I drive myself crazy
Thinking everything’s about me
Yeah, I drive myself crazy
‘Cause I can’t escape the gravity

 I’m holding on
Why is everything so heavy?
Holding on
So much more than I can carry
I keep dragging around what’s bringing me down
If I just let go, I’d be set free

Holding on
Why is everything so heavy?

Kemudian satu lagi lagu, yang saya amat minati zaman 2000-an dahulu – “Somewhere I belong”,

(When this began)
I had nothing to say
And I get lost in the nothingness inside of me
(I was confused)
And I let it all out to find
That I’m not the only person with these things in mind

(Inside of me)
But all the vacancy the words revealed
Is the only real thing that I’ve got left to feel
(Nothing to lose)
Just stuck, hollow and alone
And the fault is my own, and the fault is my own

 I wanna heal, I wanna feel what I thought was never real
I wanna let go of the pain I’ve felt so long
(Erase all the pain till it’s gone)
I wanna heal, I wanna feel like I’m close to something real
I wanna find something I’ve wanted all along

Somewhere I belong

Sekiranya anda perasan, lirik yang dinyanyikan ini menggambarkan perspektif seseorang itu menyalahkan diri sendiri dan tidak mempunyai kekuatan atau motivasi.

Perkara ini mengajar kita tentang satu perkara – kejayaan dan nama masih boleh menjadikan seseorang itu berselimut dalam depresi. Kebahagiaan bukan penentu untuk menjadikan seseorang itu kalis depresi.

Bak kata seorang ahli psikologi yang lain;

“Kebahagiaan itu bukanlah lawan bagi depresi. Daya tahan (resilience) adalah lawan sebenar”
KESIHATAN MENTAL ADALAH KESIHATAN PENTING

Ya, kesihatan mental tetap menjadi penting dari aspek kesihatan. Puncak kepada permasalahan depresi ini adalah bunuh diri – merasakan diri sendiri lebih baik tidak ada.

Depresi juga tidak semestinya berlaku atas faktor luaran, kerana ia juga boleh berlaku atas faktor biologi. Namun faktor biologi boleh bertambah berat sekiranya faktor sekeliling tidak membantunya untuk melawan masalah ini.

Kebanyakan orang yang mengalami depresi selalunya berseorangan, sekiranya ada perkara yang membahagiakannya, dia akan rasa itu adalah seolah-olah seperti bayangan. Lama-kelamaan keadaan ini menambahkan lagi perasaan negatif dalam dirinya.

Bukan senang untuk mengubati masalah depresi ini. Ia selalu berlaku di sekeliling kita. Mungkin rakan, mungkin ahli keluarga sendiri, atau mungkin anak  kita sendiri sedang mengalami depresi! Sekiranya ada dalam kalangan orang terdekat kita jenis yang kurang berkomunikasi, suka berseorangan dan jarang keluar, mungkin itu adalah tanda-tanda depresi.

Salah satu cara yang paling terbaik untuk mengubati depresi ini adalah melalui psikoterapi, iaitu kita menjadi seorang pendengar. Tunjukkan yang kita amat peduli terhadapnya, walau tanpa perlu mengutarakan solusi.

Jika anda sendiri yang mengalami depresi, beritahu masalah anda kepada orang lain. Sama ada sedikit, atau berat, masalah depresi ini tidak boleh anda tanggung seorang diri. Depresi ini meranapkan pemikiran, dan tak sepatutnya wujud dalam otak anda,

Kalau lirik lagu dari Linkin Park,

“In the end,  it doesn’t even matter”

Tapi bagi kita,

“Before it ends, everything matters!”

RUJUKAN

Anxiety and Depression Association of America (ADAA), slide deck – “Psychological Models of Depression”

Beck, Aaron T. “Cognitive models of depression.” Clinical advances in cognitive psychotherapy: Theory and application 14.1 (2002): 29-61.

Coyne, James C. “Depression, biology, marriage and marital therapy.” Journal of Marital and Family Therapy 13.4 (1987): 393-407.

Krishnan, Vaishnav, and Eric J. Nestler. “Linking molecules to mood: new insight into the biology of depression.” American Journal of Psychiatry 167.11 (2010): 1305-1320.

Harvard Health Publication, “What causes depression?”,http://www.health.harvard.edu/mind-and-mood/what-causes-depression


Adakah Telur Seabad Benar-Benar 100 Tahun?

Beratus-ratus tahun yang lalu, Century Egg telah ditetaskan di sebuah kawasan luar bandar China. Nak dijadikan cerita, seorang petani menemui telur itik yang diawet secara semula jadi di dalam kolam air berlumpur dan batu kapur. Lepas dia makan telur tu, dia cuba buat balik telur tu secara manual, menghasilkan makanan istimewa yang akan bertahan selama berabad-abad di Hong Kong, China dan sebahagian Asia Tenggara.

Walaupun butiran penemuan Telur Seabad ni tak didokumentasikan, sarjana menganggarkan bahawa ia bermula lebih 500 tahun dulu sejak Dinasti Ming. Beberapa teknik yang digunakan untuk pengeluaran berskala besar dan proses pengawetan telur masih kekal hingga kini.

Untuk membuat telur seabad, tong diisi dengan gabungan teh hitam pekat, kapur, garam dan abu kayu yang baru dibakar, dan dibiarkan sejuk semalaman. Keesokan harinya, telur itik, puyuh atau ayam ditambah ke dalam adunan, dan mereka berendam di mana-mana dari tujuh minggu hingga lima bulan. Ingat, bukannya selama satu abad seperti namanya.

Telur seabad ni ada banyak nama lain, seperti telur seratus tahun, telur seribu tahun atau telur milenium. Telur ni mudah didapati di kedai runcit, restoran Cina dan kedai bubur di China dan Hong Kong.

Telur seabad yang ideal mempunyai kuning telur yang besar, masih berwarna kuning kehijauan, cair dan dikelilingi oleh cincin sepusat berwarna coklat, hijau dan biru laut. Warna menunjukkan tahap transformasi yang berbeza – dan lebih besar dan lebih kuning kuningnya, lebih baik.

Bau dia sangat tidak menyenangkan, tapi kemudiannya rasa dia sangat berbeza daripada jangkaan kita. Telur itu sangat berkrim, baldu dan berair mirip telur rebus yang kita makan selalu.

Walaupun telur seabad dibuat oleh petani dan penduduk kampung selama beratus-ratus tahun, ia mula muncul dalam menu di Hong Kong apabila segelintir chef Cina yang terkenal melarikan diri ke Hong Kong pada tahun 1940-an semasa Perang Saudara China dan membawa hidangan serantau bersama mereka.

Oleh: Azizul Farhan

Nak lagi kisah-kisah budaya Cina yang sangat menarik? Mudah sangat bila bersama KITAB TAMADUN CINA. Boleh beli dengan diskaun menarik Jualan Pasca PBAKL di: https://bit.ly/kitabtamaduncina


Homo Bodoensis: Saintis Menemui Moyang Baru Kepada Manusia Moden?

Sekumpulan penyelidikan mendakwa bahawa mereka telah identifikasikan ‘moyang manusia kuno’ baru di Afrika yang bakal mengubah sejarah evolusi manusia ini. Moyang yang bernama Homo bodoensis yang menetap di Afrika pada fasa pertengahan Pleistocene, kira-kira 600,000 tahun lalu ini sebenarnya ialah moyang terus kepada manusia moden.

Ketua penyelidikan iaitu Dr. Mirjana Roksandic dari University of Winnipeg mendakwa penemuan mereka telah menemui moyang sebenar manusia moden dan memberitahu bahawa sejarah evolusi manusia sukar untuk ditetapkan fasa perkembangannya kerana kekurangan variasi kumpulan genus Homo yang hanya dapat dibezakan melalui keadaan geografi.

Namun, kerana kajian baru ini penelitian fosil-fosil Homo dari Afrika dan Eurasia dinilai semula. Dalam artikel yang disiarkan dalam surat khabar Daily Mail, ia menjelaskan tentang penemuan tengkorak yang ditemui pada tahun 1976 di Bodo D-ar, berdekatan Sungai Awash, Ethiopia. Tengkorak tersebut bertarikh 600,000 tahun lalu seterusnya mengkategorikan tengkorak ini dari spesis Homo baru sempena nama tempat ditemui, Homo bodoensis.

Melalui kenyataan akhbar dari University of Winnipeg, pada awalnya sukar bagi Roksandic untuk menamakan fosil Homo yang kumpulannya temui kerana harus mematuhi peraturan yang ketat oleh International Commission on Zoological Nomenclature. Beliau menjelaskan bahawa fosil tersebut pupus sekitar 200,000 tahun lalu sebelum spesis manusia moden bermigrasi keluar dari Afrika dan percaya ia bakal menemui kunci dalam memahami sejarah spesis Homo dalam fasa pertengahan Pleistocene.

Fosil Homo bodoensis bertubuh pendek dan gempal yang sesuai dengan penyimpanan haba apabila berada dalam keadaan sejuk. Berat H. bodoensis lelaki kira-kira 63.5 kg dan tinggi lebih kurang 175 cm. Manakala H. bodoensis wanita pula beratnya sekitar 50 kg dan setinggi 157.5 cm.

Seterusnya, pengkaji menggariskan bahawa spesis Homo fasa pertengahan Pleistocene dari Afrika dan tenggara Eropah dikategorikan sebagai spesis H. bodoensis manakala spesis Homo selain dari kedua-dua kawasan ini dikategorikan sebagai H. neanderthalensis atau Neanderthal.

Walau bagaimanapun, terdapat golongan saintis mempertikaikan penemuan spesis Homo baru ini yang merebak di Afrika. Pertikaian mereka kemudian disiarkan dalam laman New Scientist melalui penulisan artikel. Nama H. bodoensis hanyalah nama yang ‘dicadangkan’ untuk kumpulan Homo yang menetap di Afrika semasa fasa pertengahan Pleistocene sekitar 770,000 dan 126,000 tahun lalu.

Saintis yang membangkang penemuan ini ialah Chris Stringer dari muzium Natural History Museum di London, Pada tahun 2019, kumpulan Stringer menyiarkan kajian tentang evolusi wajah manusia. Hasil kajian menunjukkan bahawa bahagian kranium dari tengkorak H. bodoensis sebenarnya menurunkan evolusi yang terpisah dari evolusi wajah manusia moden. Ini menjadikan konklusi bagi mematahkan dakwaan Roksandic tersebut.

Tuntasnya, Stringer menyatakan bahawa tengkorak H. bodoensis sebenarnya bukan nenek moyang kepada manusia moden. Jalinan perkaitan antara manusia kuno dan kini dikenali sebagai ‘kekacauan dalam

Pertengahan Pleistocene’. Beliau menegaskan bahawa kajian mengkategorikan fosil Homo mampu memberikan data penting untuk mengkaji kemampuan spesis Homo merebak, dan sejauh mana hubungan sesama Homo yang berbeza. Kini, kita masih lagi tertanya-tanya siapakah moyang sebenar manusia moden secara genetik, sama ada benar wujud atau tiada.

RUJUKAN:

Cowie, Ashley. 30 October 2021. Homo bodoensis: Has A New Human Ancestor Just Been Discovered? Ancient Origins.

Marshall, M. 28 October 2021. New Human Species Has Been Named Homo Bodoensis – But It May Not Stick. New Scientist.


Bagaimana Kerajaan Kita Bayar Hutang?

Tahukah anda pada hari ini bertarikh 30/10/2018,

Ada sebuah bon Malaysian Goverment Security (MGS) dengan kod MZ98005A bernilai RM3.0 Billion yang telah diterbitkan pada tahun 1998 telah matang dan kerajaan perlu selesaikan hutang ini.

Persoalannya sekarang adakah kerajaan kena sediakan wang tunai berjumlah RM3.0 Billion ini untuk dibayar kepada pemegang-pemegang bon?
.

Sebelum menjawab persoalan diatas anda perlu memahami perbezaan hutang perseorangan dengan hutang kerajaan.

Berbeza dengan hutang individu, bagi hutang kerajaan, kerajaan hanya perlu bayar ‘bunga’ sahaja kepada hutang tersebut, dan ‘bunga’ ini di dalam urus niaga bon dikenali sebagai ‘coupon rate’ ataupun kadangkala sebagai ‘profit rate’.
.

Sebagai ‘real case study’, kita boleh ambil contoh mengunakan MGII-MZ98005A dari tahun 1998 ini untuk dapat ‘feel’ pembelajaran.

– Jika ianya adalah sejenis hutang individu,

Anda pinjam RM3.0 Billion dengan interest rate 8% setahun dengan tempoh pinjaman 20 tahun:

RM3,000,000,000+ (8% x RM3,000,000,000 x 20 tahun)
= RM7,800,000,000 (RM7.8 Billion)

Bayaran yang perlu dibayar setiap tahun selama 20 tahun adalah:

= RM390,000,000 (RM390 juta)
.

– Jika ianya adalah hutang kerajaan pula,

Kerajaan Pinjam RM3.0 Billion dengan coupon rate 8% setahun, untuk tempoh 20 tahun juga

8% x RM3,000,000,000
= RM240,000,000 (RM240 juta)
.

Eh habistu hutang RM3.0 billion tu bila pula kerajaan akan bayar?

Nilai hutang pokok/principal, langsung tidak perlu kerajaan bayar sesen pun hinggalah bon itu matang iaitu selepas tempoh hutang tamat 20 tahun kemudian.

Maka pada penghujung hutang tersebut, yakni pada hari ini, kerajaan perlu bayar secara ‘lump sum’ / sekaligus untuk kesemua hutang bernilai RM3,000,000,000 MGS MZ98005A
.

Dah macam mana pula nak bayar ni, kerajaan kan banyak hutang..

RM1 Trillion, eh RM1.12 Trillion dah ni..mana nak korek lagi?

Tenang jangan risau..

Kerajaan akan membayar hutang ini dengan membuat hutang baru untuk bayar RM3.0 Billion tersebut, yang mana akan sekali lagi hanya perlu dibayar 10, 20 tahun kemudian bergantung kepada tempoh matang bon baru tersebut.

Kaedah ini dikenali sebagai ‘Debt Rollover’,

Dan teknik ini bukan digunakan di Malaysia sahaja, ia digunakan oleh kerajaan-kerajaan diseluruh dunia dalam urusniaga bon-bon mereka kerana secara efektifnya, mereka tidak bayar pun hutang pokok mereka, kerana pada akhirnya hutang yang lama akan dibayar dengan hutang yang baru.

Ia adalah sangat efektif apabila dilihat dari sudut inflasi, di mana ‘nilai’ hutang akan ‘mengecil’ sepanjang tempoh matang berlangsung.
.

Oh, jadi ada ke tak kerajaan baru harini gunakan teknik ini?

Hutang baru biasanya tidak di tag kepada hutang lama secara spesifik (Debt rollover doesnt tag to specific maturity).

Tapi boleh faham-faham sendirilah bila minggu lepas pada tarikh 15/10/2018 kerajaan telah terbitkan MGS- MX180004, bernilai RM3.0 Billion, coupon rate pada 4.893% dengan tempoh matang 20 tahun juga.

Dan pada hari ini juga iaitu 30/10/2018 kerajaan telah terbitkan satu lagi MGS-GO180002 bernilai RM4.0 Billion, coupon rate pada 4.369% dengan tempoh matang 10 tahun.

Antara salah satunya lah 🙂
.

Maka secara kesimpulannya, apabila anda telah baca dan boleh faham mengenai terbitan bon, coupon rate, tarikh matang dan juga ‘debt rollover’ ini..

InsyaAllah anda tidak akan kena tipu dengan dakyah sesetengah pihak, bahawa hutang kerajaan perlu diselesaikan segera maka aset kerajaan kena jual sekian-sekian kerana takutkan Malaysia akan muflis.

Sebabnya, kerajaan kita hari ini, masih lagi tambah hutang baru untuk tutup hutang lama, dan juga bila mana hutang dari zaman 1998 pun baru selesai bayar harini,

Maka apa benda yang nak dikalutkan sebenarnya?

Tepuk dada, tanya akal.


Gaji Minima – Antara Kemahuan Dan Kemampuan

Dalam arena politik hampir setiap negara, gaji minima merupakan satu isu yang sangat panas. Sememangnya ketika ahli-ahli politik mendapat habuan yang luar biasa, rakyat biasa pula sedang bertarung penat demi membanting tulang untuk keluarga. Tetapi asasnya, tiada kerajaan mampu melonjakkan gaji minima secara mengejut. Haruslah dikaji tujuan kerajaan Malaysia hanya menaikkan RM50 bagi gaji minima dalam usaha penyelarasan dalam tempoh yang singkat ini.

Sebuah kerajaan sebenarnya tidak sama sekali boleh memandatkan paras gaji minima sewenang-wenangnya. Kajian terperinci perlulah dilaksanakan. Tetapi gaji minima mempunyai sedikit sebanyak perkaitan dengan kebahagiaan negara. Jujurnya, tiada rakyat akan bersedih (kecuali kes-kes terpencil) apabila mempunyai pendapatan yang stabil. Gaji minima akan memudahkan golongan berpendapatan rendah, khususnya pelajar dan pekerja sambilan.

Golongan yang mendapat pendapatan berlebihan tentu sekali akan berbelanja berlebihan, sekaligus merancakkan pertumbuhan ekonomi. Perniagaan juga akan menikmati keuntungan berlipat ganda, yang akan kembali kepada kerajaan jua melalui cukai pendapatan dan barangan.

Tetapi skop disini sedang menyentuh tentang golongan yang kais pagi, makan pagi. Kemewahan bukanlah perkara utama yang diburui golongan berpendapatan rendah. Apa yang didahagakan mereka ialah kestabilan. Jika tidak berbelanja, tentu sekali pendapatan mereka akan dijadikan simpanan. Bagi yang mempunyai akaun Tabung Haji, simpanan ini akan beranak-pinak berdasarkan sistem dividen, satu lagi cabang perkembangan ekonomi.

Namun tidak semua yang berjaya meraih pendapatan daripada sistem ini. Pada ambang peningkatan kos sara hidup dan inflasi, gaji minima dilihat hanyalah sebagai pelampung untuk kekal terapung tidak dihanyut ombak. Harus juga dinyatakan bahawa kewangan biasanya akan menjadi punca perpecahan kepada institusi keluarga. Tetapi kerajaan tidak boleh melonjakkan gaji minima atas alasan pro-rakyat.

Sebenarnya gaji minima turut mempunyai implikasi negatif terhadap masyarakat yang disasarkan juga. Pembayaran gaji semestinya perlu setimpal dengan produktiviti. Pekerjaan rakyat berpaut pada perniagaan syarikat juga. Dengan erti kata lain, keuntungan syarikat itulah akan berpusing balik untuk menyalurkan dana dalam akaun-akaun pekerja. Disebabkan ini juga gaji minima boleh mengganggu imbangan pengangguran.

Keperluan untuk membayar lebih dari biasa akan memaksa pengurusan mengorak langkah baru. Pengambilan pekerja barangkali dikurangkan untuk memantapkan imbangan produktiviti dan pengeluaran. Inilah kepentingan paling utama sekali, kerana jika modal syarikat tidak setimpal dengan pendapatan – pembuangan kerja akan dilaksanakan. Hal ini jelas berlaku di Amerika Syarikat setelah gaji minima AS$7.25 sejam dilaksanakan pada 24 Julai 2009.

Jika pengurangan pengambilan dan pembuangan pekerja tidak dibuat, manfaat-manfaat pekerja boleh ditarikbalik. Untuk berdepan dengan kenaikan kos, tanggungan kesihatan mungkin boleh dibatalkan. Kos pengangkutan pun barangkali akan disasarkan. Realitinya pekerja yang mendapat RM50 berlebihan itu mungkin perlu menyalurkannya semula bagi mengekalkan manfaat-manfaat ini. Lebih ngeri lagi jika pengguna akhir (rakyat juga) perlu menampungnya.

Untuk berdepan dengan kerugian angkara pertambahan pendapatan buruh, syarikat boleh saja menaikkan harga barangan. Tindakan ini akan memberikan tekanan kepada kadar inflasi. Asasnya, setiap peniaga kalau boleh ingin memantapkan pengeluaran sambil mengurangkan kos. Disebabkan inilah arus robotik dan teknologi semakin disahut seperti doa.

Jika drebar-drebar lori dan bas boleh dihentikan, tentu sekali syarikat mereka akan meraih keuntungan yang berlipat ganda. Disebabkan itulah kerajaan perlu pantas mengorakkan langkah, kerana titik-titik ekonomi mestilah semulajadi. Jika tidak mahu semua ini berlaku, mungkin kerajaan boleh menjaminkan pengurangan cukai korporat, asalkan pekerja dibela… tetapi tindakan ini akan mengurangkan keupayaan kerajaan untuk misalnya memantapkan kemudahan-kemudahan kesihatan yang semakin meningkat kosnya.

Adalah penting untuk kerajaan dan rakyat tidak gali lubang untuk menimbuskan lubang lama. Antara bahan yang diperlukan demi menjaminkan kejayaan perlaksanaan gaji minima ialah tidak lain tidak bukan masa juga.


Kulat Yang Menukarkan Semut Menjadi Zombie

Kita kenal zombie adalah manusia yang telah dijangkiti oleh virus atau bakteria yang mampu mengawal otak dan mengambil alih tubuh, kemudian menyebarkan komuniti sendiri dengan mengigit mangsa yang juga manusia.

Namun begitu, kewujudan zombie hanyalah rekaan semata-mata dalam dunia cerita fiksyen. Zombie adalah watak gerun yang sentiasa hadir dalam novel, drama, dan filem bergenre seram dan apokalips. Mustahil jika zombie wujud di dunia nyata yang tidak pernah ada kes melibatkan pesakit terjangkit menjadi mayat hidup gara-gara bakeria atau virus yang mengawal otak.

Tetapi terdapat sejenis kulat yang peranannya seperti bakteria atau virus yang mengawal otak manusia dalam cerita fiksyen. Nama kulat itu ialah Ophiocordyceps unilateralis.

Kulat Ophiocordyceps unilateralis adalah kulat parasit kepada serangga yang ditemui oleh ahli alam sekitar British bernama Alfred Russel Wallace pada 1859. Kulat parasit yang menetap di hutan hujan tropika ini mampu menjangkiti semut pekerja, kemudian benihnya menembusi kepala semut dan mengawal tindak tanduknya.

Setelah berjaya benih kulat ini tembus ke dalam badan semut, semut yang terjangkit ini akan keluar dari sarang dan mencari kawasan lembab yang sesuai untuk kulat ini tumbesaran. Semut pergi ke kawasan tinggi atau pokok dengan ketinggian 25 sentimeter dari tanah, membenamkan rahangnyake dalam saraf daun dan hanya tunggu masa untuk mati.

Manakala kulat parasit ini pula, ia akan memakan isi dalaman semut sehingga mencapai fasa kritikal iaitu sehingga semut mati. Beberapa hari selepas kematian semut, kulat itu akan keluarkan buah yang bercambah dari badan semut. Buah inilah menjadi perangkap untuk mencari perumah lain melalui penyebaran benih menggunakan angin.

Menurut Charissa de Bekker, professor yang mengkaji hubungan parasit-perumah dari University of Central Florida, biasanya semut yang bersosial dengan koloninya mempunyai ‘imuniti sosial’ yang bermaksud komuniti semut boleh menghalau semut yang disyaki terjangkit.

Namun, adalah kes kulat ini, semut tidak berupaya mengesan individu mana satu telah dijangkit kerana semut tidak berupaya mengesan kulat ini.
Tambah Bekker, kulat ini tidaklah seratus peratus menjadikan seluruh koloni semut bermubah menjadi zombie. Ini tentang keseimbangan ekosistem yang dunia telah aturkan. Kehadiran kulat ini berupaya sebagai pengimbang bagi memastika populasi semut terkawal.

Jika pembaca percaya bahawa kulat Ophiocordyceps unilateralis menggunakan otak untuk mengambil alih tubuh mangsa, jawapannya adalah salah.

Para pengkaji dari Pennsylvania State University mengkaji ke atas koloni kulat pada tubuh semut menggunakan mikroskop fluorescent. Keputusannya, tidak ada sebarang sel kulat dalam otak semut. Malah, mereka temui pergerakan kulat yang merentasi otot-otot semut membentuk seperti bebenang yang mengelilinginya.

Pengkaji percaya bahawa kulat mengawal minda semut dengan menceroboh sistem saraf dan mengawal sel-sel yang berhubung terus kepada otot. Terdapat lebih 200 spesis kulat Ophiocordyceps yang menjangkiti semut dan serangga lain, termasuk juga labah-labah.

Contoh kulat zombie seterusnya ialah spesis Ophiocordyceps sinensis, kulat yang menjangkiti ulat bulu dari spesis kupu-kupu bernama Ghost Moth. Kulat akan tumbuh dari badan ulat seperti tanduk unikorn. Walau bagaimanapun, ulat bulu yang terjangkit ini menjadi ubat kepada warga tradisional Tibet dan China untuk merawat kanser dan penguat tenaga batin.

Satu lagi spesis kulat zombie ialah spesis Entomophthora muscae yang bermaksud ‘pemusnah lalat’. Kulat ini menjangkiti lalat dan mengawal minda lalat untuk terbang tinggi dan melekatkan diri pada daun dan batang pokokm, kemudian menunggu masa menjadi ‘lauk’ kepada kulat ini menghancurkan tubuhnya. Kulat ini sebenarnya baik untuk mengawal populasi lalat yang mampu membawa penyakit berbahaya kepada haiwan lain terutamanya manusia.

Inilah realiti kulat yang mampu mengawal otak serangga dan menjadikan mereka sebagai zombie, tunggu masa untuk menjadi sumber makanan kepada koloni kulat. Kulat inilah yang merealisasikan mimpi ngeri serangga namun banyak manfaat untuk ekosistem alam.

RUJUKAN:

Lu, Jennifer. (18 April 2019). How a parasitic fungus turns ants into ‘zombies’. National Geographic.\

Mongkolsamrit S, Kobmoo N, Tasanathai K, Khonsanit A, Noisripoom W, Srikitikulchai P, et al. (November 2012). “Life cycle, host range and temporal variation of Ophiocordyceps unilateralis/Hirsutella formicarum on Formicine ants”. Journal of Invertebrate Pathology. 111 (3): 217–24.

Halpern, Miller (2002). Medicinal Mushrooms. New York, New York: M. Evans and Company, Inc. pp. 64–65.
Brobyn, P.J.; Wilding, N. (1983). “Invasive and developmental process of Entomophthora muscae infecting house flies, Musca domestica”. Transactions of the British Mycological Society. 80 (1): 1–8


Kenapa Orang Amerika Kuat Makan Fast Food?

Amerika Syarikat memiliki segala-galanya. Buminya tidak pernah diratah musuh, berbeza untuk dibandingkan dengan Asia dan Eropah. Setakat konflik zaman James Madison dan Abraham Lincoln tidak membawa sebarang makna pada hari ini. Peluang ekonomi di Amerika terlalu melimpah ruah tetapi entah kenapa, rakyatnya masih menggilakan makanan segera (fast food). Terlalu gila sampai bertapaknya McDonald’s di Moscow dianggap kemenangan budaya kapitalisme mengatasi komunisme.

Tanggapan ini mengundang kajian yang mendalam. Kerana sifatnya bukan stereotaip. Untuk faham kajian ini, kena faham dua definisi “satu dalam empat” (25 peratus) dan “satu dalam lapan” (12.5 peratus). Amerika Syarikat mempunyai populasi dewasa yang sangat ramai. Satu dalam lapan populasi dewasa ini sedang bekerja. Manakala satu dalam empat pula makan makanan segera setiap hari. Korelasinya jelas.

Punca di sebalik sambutan besar ini kena tengok pada budaya juga. Makanan segera amat mengenyangkan dan murah di sana. Datangnya Richard dan Maurice McDonald dengan jenama mereka yang disebat Ray Kroc, industri makanan segera berubah habis.

Mereka membawa pakej burger, kentang goreng dan minuman berkarbonat. Konsepnya pula mudah alih – boleh makan dalam kereta. Boleh makan di kedai, tetapi kerusi sengaja dibuat tidak terlalu selesa supaya cepat berambus.

Dan menu makanan segera juga sentiasa berubah. Apabila orang semakin bosan dengan burger, pemain industri bawa menu baru seperti roti balut (wrap) pula. Inti wrap ini masih menggunakan bahan yang sama. Menu baru. Tetapi dalamnya masih sama. Ibaratkan segelintir dalam kalangan pembaca. Hiaslah berbeza macam mana pun. Semua orang tahu kalian bujang tanpa peneman. Mesti datang segala buaya darat yang akan tinggalkan punya. Kenapa boleh jadi begini? Sebab dari awal dididik begitu.

Strategi Berlapis Generasi

Pasaran makanan segera tidak menumpukan perhatian pada golongan dewasa. Sasaran mereka selalunya kanak-kanak (CBS, 2002). Sebab mereka tahu – tarik kanak-kanak, dewasa mesti diheret sekali. Ibu bapa mesti mengalah jika anak meminta. Tidak kira bangsa mana sekalipun. Tetapi ibu bapa ada mentaliti berbeza. Jadi pemain industri tawarkan “chicken meals” yang kononnya lagi sihat dan sesuai untuk kanak-kanak, berbanding burger. Walhal dari segi lemak dan kalori, lebih kurang saja.

Sebab itulah pasaran makanan segera selalu menang di kawasan pekan dan luar bandar. Negeri Alabama paling banyak membaham makanan segera (Harksen, 2018). Cuba tengok peta dibawah:

Rata-ratanya negeri berpekan dan luar bandar suka makanan segera. Manakala New York, California dan Washington – tiga negeri bandar raya – paling kurang dalam bab makanan segera. Aras perbandingan di sini adalah pembangunan, bukan kekayaan ekonomi. Texas adalah negeri kedua paling kaya Amerika Syarikat. Tetapi mereka masih meminati makanan segera.

Ada beberapa teori yang bantu memahami kenapa negeri berlaut kurang suka makanan segera. Salah satu teori adalah kerana migrasi. Dari dulu lagi, negeri berlaut adalah destinasi pendatang asing. Langkah pertama mereka ke bumi Amerika adalah selepas kapal berlabuh. Sampai saja di Amerika, mereka mencari kerja. Dan dapat kerja, mereka gemar masak di rumah kerana tidak begitu meminati makanan Amerika. Secara berperingkat, warga imigran membuka kedai makan yang dipenuhi bangsa sendiri.

Pendatang Itali berkuasa di Amerika Syarikat dengan piza. Pendatang Arab pula berkuasa dengan nasi daging (gyro rice). Sebab itulah The Halal Guys boleh tapau habis gerai-gerai hot dog. Sebab sambutannya sangat dahsyat… disebabkan orang suka makan nasi gelak sampai tercekik apabila orang kulit putih cakap burger dan fries “kenyang”.

RUJUKAN:

CBS. (2002, Januari 31). Americans Are Obsessed with Fast Food: The Dark Side of the All-American Meal.

Harksen, L. (2018, Julai 3). Alabama ranks number one for the most fast food restaurants per capita. Whnt.